Perumahan sakit, kerajaan negeri perlu kenal pasti projek berupaya pulih

KUALA LUMPUR, 28 Mac- Komitmen kerajaan negeri diperlukan bagi mengenal pasti projek yang sesuai dan berupaya untuk dipulihkan tahun ini, bagi memelihara kesejahteraan pembeli rumah yang terjejas.Timbalan Menteri Pembangunan Kerajaan Tempatan, Akmal Nasrullah Mohd Nasir berkata sehingga bulan lalu, sebanyak 145 projek perumahan swasta lewat dari kemajuan semasa dan 436 pula dikategorikan sebagai sakit daripada 3,117 projek perumahan swasta berlesen.Daripada keseluruhan projek tersebut, sebanyak 20 projek perumahan swasta sakit telah berjaya diselesaikan sehingga menerima Sijil Perakuan Siap dan Pematuhan (CCC).Enam projek sakit pula telah dipantau rapi sehingga dikategorikan sebagai projek lancar.Ini merupakan pencapaian positif sejak penubuhan Jawatankuasa Projek Perumahan Swasta Sakit dan Terbengkalai.Bagaimanapun beliau juga tidak menafikan statistik projek perumahan swasta lancar, lewat dan sakit sentiasa mengalami perubahan status kemajuan setiap bulan disebabkan oleh data yang dinamik dan pertambahan projek baharu."Contohnya kerajaan negeri telah ada jawatankuasa yang khusus untuk melihat, menilai keadaan projek terbengkalai dan juga sakit ini adalah Kerajaan Negeri Selangor dan kemajuan di bawah Perbadanan Negeri Johor melalui kaedah ini adanya peruntukan yang kita tawarkan untuk 2023."Kita harap juga kerajaan negeri dapat menubuhkan jawatankuasa khas terutama negeri yang ada projek sakit bagi memastikan kelancaran usaha kita memulihkan projek terbengkalai," katanya.

(Timbalan Menteri Pembangunan Kerajaan Tempatan, Akmal Nasrullah Mohd Nasir)

Beliau bercakap dalam sidang media di Parlimen, di sini hari ini.


Pemantauan kegiatan peminta sedekah harus dilakukan

PERINGGIT, MELAKA, 28 Mac- Kerajaan Negeri Melaka mengarahkan jabatan dan agensi berkaitan melakukan pemantauan di kawasan-kawasan tumpuan bagi membanteras kegiatan peminta sedekah di negeri itu.Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin berkata, tindakan segera perlu ambil berikutan kegiatan berkenaan semakin berleluasa khasnya membabitkan orang asing.

(Exco Hal Ehwal Wanita, Pembangunan Keluarga dan Kebajikan Melaka, Datuk Kalsom Noordin pada Program Jelajah Ramadan MelakaFM 2023 bersama Pengarah Penyiaran Melaka Mohd Yusni Mohamed Ali)

Beliau berkata, pemantauan secara kerap perlu dilakukan oleh pihak terbabit khasnya Jabatan Kebajikan Masyarakat (JKM) di kawasan tumpuan seperti di Bazar Ramadan dan Aidilfitri bagi mengelakkan ketidakselasaan masyarakat.“Tapi kita mintalah jabatan yang bertanggungjawab, iaitu jabatan JPN segera adakan penguatkuasaan setiap perayaan atau pun tempat-tempat sebegini sama sekali macam semalam dikhabarkan wanita itu adalah wanita rohingya dan kita tengok sendiri dalam bakul dia ada duit banyak RM50 ada RM5,

"Perkara ini harus diambil berat oleh jabatan berkenaan, kena hantar penguatkuasa supaya bukan kita dengki atau pun kita tidak berhati perut tetapi sesungguhnya dihari yang mulia ini kita tidak mahu ada perkara-perkara yang sebegini berlaku, saya pun tidak senang hati apabila orang ramai, netizen sendiri yang membuat hebahan ini," katanya ketika ditemui pada Hari kedua Program Jelajah Ramadan MelakaFM 2023 yang menjelajah ke sebuah Masjid dan lima rumah mereka kurang berkemampuan di sekitar Peringgit, bagi menyampaikan sumbangan.Hadir sama, Pengarah Penyiaran Melaka, Mohd Yusni Mohamed Ali.


Lewat buka sempadan, Malaysia dikedudukan ke-32 dalam WCR

KUALA LUMPUR, 28 Mac- Kelewatan pembukaan semula sempadan antarabangsa adalah faktor utama penurunan kedudukan Malaysia dalam Ranking Daya Saing Dunia (WCR) Institut Antarabangsa bagi Pembangunan Pengurusan (IMD) 2022.Menurut Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz,  trend penurunan ranking WCR jelas dilihat kepada negara-negara yang lewat membuka semula sempadan antarabangsa kerana pandemik COVID-19.Trend itu menyaksikan Malaysia berada pada kedudukan ke-32 dalam WCR IMD 2022 berbanding tangga ke-25 pada 2021.

(Menteri Perdagangan Antarabangsa dan IndustriTengku Datuk Seri Zafrul Tengku Abdul Aziz)

"Jika dibandingkan dengan Amerika Syarikat dan negara-negara Eropah, Malaysia telah mengambil langkah berhati-hati sebelum membuat keputusan untuk membuka keperluan untuk mengimbangi nyawa dan kelangsungan hidup rakyat", katanya pada persidangan Dewan Rakyat. Tambahnya, antara faktor lain adalah persepsi komuniti perniagaan tempatan dan antarabangsa terhadap peraturan dan undang-undang yang dilihat sebagai kekangan dan kurang mesra perniagaan.Sehubungan itu,  MITI sedang memperhalusi cadangan untuk memudahkan perniagaan bagi membantu syarikat-syarikat tempatan dan luar negara yang ingin melabur di Malaysia.Beliau menjawab soalan tambahan wakil Kubang Pasu, Datuk Ku Abd Rahman Ku Ismail.


Kerajaan tegas perangi salah guna kuasa dan ketirisan perolehan

KUALA LUMPUR, 28 Mac- Isu ketirisan tadbir urus turut dibangkitkan di Dewan Negara.Timbalan Menteri Kewangan Datuk Seri Ahmad Maslan menyatakan kerajaan telah menetapkan tatacara dan prosedur kewangan di dalam Akta Tatacara Kewangan 1957 (Semakan 1972) dan Pekeliling Perbendaharaan. Pegawai awam perlu mematuhi tatacara perolehan semasa yang telah ditetapkan agar perolehan yang dilaksanakan dapat memberi nilai faedah terbaik kepada Kerajaan. "Tatacara perolehan yang disediakan juga telah mengambil kira elemen integriti di mana semua pihak yang terbabit bermula daripada Jawatankuasa Penilaian Teknikal sehingga Lembaga Perolehan Agensi dikehendaki untuk mengisytiharkan kepentingan persendirian atau kepentingan terletak hak serta perlu menandatangani 'Integrity Pac' tsebagai usaha untuk mengelakkan ketirisan, penyelewengan atau salah guna kuasa,"katanya.Kerajaan turut  memutuskan mengambil langkah khusus dalam memerangi penyalahgunaan kuasa dan ketirisan dalam perolehan Kerajaan dengan cadangan untuk merangka Rang Undang-undang Perolehan Kerajaan (RUU PK). RUU PK ini digubal dengan objektif untuk mewujudkan satu bentuk perundangan bagi mengawal selia proses Perolehan Kerajaan, memperincikan kuasa-kuasa pihak berkepentingan di bawah Akta dan mewujudkan mekanisme semak dan imbang demi memastikan tata kelola yang baik serta memenuhi amalan terbaik antarabangsa.Beliau menyata demikian menjawab soalan Senator Datuk Seri Vell Paari.

(Timbalan Menteri Kewangan Datuk Seri Ahmad Maslan)


Program Jelajah Ramadan MelakaFM dijadikan contoh

MELAKA, 28 Mac- Program Jelajah Ramadan MelakaFM perlu diperluas dan menjadi contoh kepada jabatan serta agensi kerajaan negeri yang lain dalam usaha mendekatkan diri dengan masyarakat.Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin berkata,program sebegini sangat baik yang sekurang-kurangnya dapat memberi cahaya kepada gologan kurang berkemampuan dalam bulan Ramadan ini.

(Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin)

Beliau berkata, kerajaan negeri berharap program ini akan berterusan pada masa akan datang dan pihaknya sentiasa mengalu-alukan serta sedia memberi kerjasama kepada MelakaFM dalam menjayakannya.“Nampaknya kali ini alhamdulillah RTM menyapa berada di sini Masjid An-Nu kita sangat alu-alukan saya kira program ini yang cukup baik yang saya kira harus di juga kalau agensi-agensi kerajaan lain dapat buat yang sama program sebegini dan ia selain darapada kita masak bubur lambuk pagi ini kita akan buat ziarah kasih ke lima buah rumah yang berada di persekitaran Peringgit ini selain daripada bantuan kepada asnaf dan juga ibu tunggal yang berada di kawasan ini juga ini adalah program yang cukup baik," katanya ditemui pada Hari kedua Program Jelajah Ramadan MelakaFM 2023 yang menjelajah ke sebuah Masjid dan lima rumah mereka kurang berkemampuan di sekitar Peringgit, bagi menyampaikan sumbangan.Hadir sama, Pengarah Penyiaran Melaka, Mohd Yusni Mohamed AliProgram jelajah dimulakan dengan gotong-royong menyediakan bubur lambuk di Masjid An-Nur Peringgit, sebelum ziarah kasih di lima rumah mereka kurang berkemampuan di kawasan berkenaan bagi penyampaian sumbangan.


1500 Bakul Rahmah dihantar ke Tambun, Perak

KUALA LUMPUR, 28 Mac- Sebanyak 1500 Bakul Rahmah dan 6 buah lori telah dilepaskan ke Tambun oleh Perdana Menteri, Datuk Seri Anwar Ibrahim, bersama Menteri Perdagangan Dalam Negeri dan Kos Sara Hidup, Datuk Seri Salahuddin Ayub.“Flag Off” Konvoi Bakul Rahmah ke Tambun tersebut telah diadakan di Lobi Pejabat Ketua Majlis, Bangunan Parlimen, di sini.Menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub dalam kenyataannya hari ini, KPDN telah melancarkan Inisiatif Bakul Rahmah melalui Program Payung Rahmah yang diperkenalkan oleh kementerian pada awal tahun bagi membantu kumpulan miskin tegar B10 yang berpendapatan kurang daripada RM2,500 bagi mengurangkan beban kos sara hidup yang dihadapi oleh golongan ini.

(“Flag Off” Konvoi Bakul Rahmah ke Tambun di Lobi Pejabat Ketua Majlis, Bangunan Parlimen / Foto KPDN)

"Sehingga hari ini, sebanyak 26,150 Bakul Rahmah telah diagihkan ke seluruh Malaysia dengan bantuan sumbangan berbentuk makanan asas daripada Yayasan Global Mesra (YGM)."Kementerian akan menggerakkan Inisiatif Bakul Rahmah ini dengan kerjasama bersama Rakan Strategik, Pemain Industri (pasar raya) agensi kerajaan, Pertubuhan Badan Bukan Kerajaan (NGO) dan sebagainya," katanya dalam kenyataan hari ini.Katanya lagi, sehingga hari ini, Inisiatif Bakul Rahmah ini semakin mendapat perhatian ramai terutama syarikat korporat dan hal ini akan diumumkan dari semasa ke semasa. KPDN amat berbesar hati untuk menerima sumbangan berbentuk makanan harian daripada semua pihak untuk diagihkan kepada golongan berpendapatan rendah dengan lebih berkesan, konsisten dan bersasar."Kementerian berharap lebih ramai pihak industri, pertubuhan badan bukan kerajaan (NGO), tokoh korporat, dermawan dan orang perseorangan dapat bersama Kementerian dalam menggembleng tenaga dalam usaha menoktahkan kemiskinan tegar dan seterusnya menjayakan Inisiatif Bakul Rahmah ini," katanyaBeliau turut mengucapkan terima kasih kepada semua pihak yang giat aktif membantu melaksanakan Kementerian dalam membantu golongan sasar. Katanya lagi, beliau dan kementerian amat mengalu-alukan sumbangan dari syarikat-syarikat, organisasi-organisasi dan orang perseorangan sebagai sebahagian dari tanggungjawab sosial korporat dalam membantu golongan yang memerlukan khususnya mangsa bencana alam seperti tanah runtuh dan banjir.


Kerajaan komited bantu pekebun kecil getah

PUTRAJAYA, 28 Mac- Kementerian Perladangan dan Komoditi (KPK) menegaskan bahawa kerajaan sentiasa komited dalam membantu pekebun kecil terutamanya yang terlibat dalam sektor getah. Kementerian itu menerusi satu kenyataan hari ini, memaklumkan harga produk getah adalah ditentukan oleh permintaan dan penawaran antarabangsa.“Selain itu, faktor lain yang mempengaruhi harga getah asli ialah prestasi pasaran hadapan, harga minyak mentah dunia, kadar pertukaran mata wang asing dan pertumbuhan ekonomi negara-negara pengeluar serta pengimport utama getah dunia,” katanya.Kenyataan tersebut merujuk kepada satu laporan akhbar tempatan bertajuk “Tiada lagi hasil getah Malaysia?” yang menyentuh mengenai harga getah rendah dan berterusan tidak stabil.Katanya KPK telah melaksanakan pelbagai inisiatif antaranya Insentif Pengeluaran Getah (IPG) serta menaikkan Paras Harga Pengaktifan (PHP) IPG kepada RM2.70 daripada RM2.50 sekilogram dengan peruntukan berjumlah RM350 juta.“Kerajaan turut memperkenalkan Program Intensif Pengeluaran Lateks (IPL). Setiap peserta pekebun kecil getah yang menyertai program IPL akan menerima bantuan dalam bentuk input pertanian seperti baja dan racun yang bernilai RM850 bagi setiap hektar secara sekali beri (one-off),” katanya. Menurut KPK, agensi di bawahnya, Lembaga Getah Malaysia (LGM) juga telah menambah baik proses pembayaran bagi memudahkan penyaluran bantuan seperti IPG dan IPL.Bagi menghadapi cabaran kekurangan buruh asing dan menarik minat generasi pelapis, katanya LGM telah memperkenalkan konsep pembangunan getah secara berkelompok.“Kolaborasi strategik antara kerajaan dan entiti bukan kerajaan atau syarikat swasta telah diperkenalkan melalui penambahbaikan model dan struktur operasi pekebun kecil dan rangkaian bekalan getah di peringkat huluan.“Ini akan mengurangkan kebergantungan kepada pekerja asing selain dapat menarik minat generasi pelapis untuk berkerjaya dalam industri getah,” katanya.Bagi meningkatkan penggunaan getah asli di Malaysia, katanya kerajaan juga telah menyediakan peruntukan berjumlah RM50 juta untuk penggunaan Cuplump Modified Bitumin (CMB) untuk penyelenggaraan jalan dalam Belanjawan 2023, antara teknologi yang dibangunkan oleh LGM.“Kementerian mengalu-alukan cadangan dan saranan yang diutarakan oleh pelbagai pihak termasuk Persatuan Pengusaha dan Penoreh Getah ke arah meningkatkan industri getah negara.“Untuk makluman berhubung saranan supaya semua agensi berkepentingan mahupun industri untuk duduk bersama adalah satu pendekatan yang sentiasa diamalkan oleh KPK.“Kerajaan sentiasa komited dalam merangka dasar dan strategi untuk meningkatkan daya saing dan daya maju industri getah negara,” menurut kenyataan itu.


215 kontrak kepada DNB berjumlah RM7.8 bilion- Fahmi

KUALA LUMPUR, 28 Mac- Sehingga bulan Disember 2022 ,  sebanyak  215 kontrak  telah di tandatangani Digital Nasional Berhad (DNB) melibatkan nilai keseluruhan RM7.8 bilion.Menteri Komunikasi dan Digital Fahmi Fadzil berkata, daripada jumlah itu, perolehan sebanyak 138 kontrak adalah secara bidaan kompetitif atau tender terhad bagi 97% daripada keseluruhan nilai kontrak.Manakala 77 kontrak yang bernilai 3% daripada keseluruhan nilai kontrak telah dianugerahkan secara rundingan terus."Kerajaan semestinya menghormati prinsip, “sanctity of contract”. Ianya tidak akan membuka semula kontrak-kontrak secara retrospektif. "Namun begitu, pentadbiran ini sedang mengkaji dan akan memperketatkan tadbir urus DNB agar piawaian dan standard perolehan terbaik akan digunapakai oleh pihak syarikat. Dalam hubungan ini, pengumuman lanjut mengenainya akan dibuat dalam masa terdekat,"katanya.Jelasnya,  kebanyakan perolehan secara rundingan terus bagi 3% daripada keseluruhan nilai kontrak itu telah hanya dibuat pada tahun 2021, ketika DNB baru ditubuhkan dengan matlamat melaksanakan rangkaian 5G dalam jangka masa yang singkat.Beliau menjawab soalan yang dikemukakan Wakil Kuala Selangor, Datuk Seri Dr Dzulkefly Ahmad.

(Menteri Komunikasi dan Digital Fahmi Fadzil menjawab pertanyaan wakil Kuala Selangor, Datuk Seri Dr Dzulkefly Ahmad )


Bakul Rahmah sasar untuk golongan miskin tegar

KUALA LUMPUR, 28 Mac - Perdana Menteri, Datuk Seri Anwar Ibrahim melepaskan “Flag Off” Konvoi Bakul Rahmah ke Tambun, Perak.Majlis pelepasan konvoi itu diadakan di Lobi Pejabat Ketua Majlis, Bangunan Parlimen, pagi tadi.Konvoi melibatkan enam buah lori itu membawa 1,500 Bakul Rahmah untuk diagihkan kepada golongan miskin tegar.Menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub, sehingga hari ini, sebanyak 26,150 Bakul Rahmah telah diagihkan ke seluruh Malaysia dengan bantuan sumbangan berbentuk makanan asas daripada Yayasan Global Mesra (YGM).

"Kita telah hantar ke kawasan-kawasan yang memerlukan dan kita fokuskan setakat ini, Alhamdulillah negeri yang menghadapi banjir baru-baru ini. Jadi Alhamdulillah pagi ini YB PM  hadir sekejap, itu pun beliau kata tak payahlah tetapi sebagai ahli parlimen beliau juga layak untuk dapat di kawasan beliau dan semua faham ada golongan miskin tegar. "Saya ingatkan bantuan ini bukan seperti bantuan lain, ia hanya mensasarkan golongan miskin tegar sahaja jadi kita beri amanah kepada MP dengan penjaga pusat khidmat memastikan bantuan Rahmah ini hanya diberikan kepada golongan miskin tegar sahaja," kata Salahuddin, selepas mengiringi Perdana Menteri “Flag Off” Konvoi Bakul Rahmah ke Tambun di Parlimen.Kementerian Perdagangan Dalam Negeri dan Kos Sara Hidup (KPDN) juga akan menggerakkan Inisiatif Bakul Rahmah ini dengan kerjasama bersama Rakan Strategik, Pemain Industri (pasar raya) agensi Kerajaan, Pertubuhan Badan Bukan Kerajaan (NGO) dan sebagainya.Inisiatif Bakul Rahmah semakin mendapat perhatian ramai terutama syarikat korporat dan hal ini akan diumumkan dari semasa ke semasa. KPDN juga amat berbesar hati untuk menerima sumbangan berbentuk makanan harian daripada semua pihak untuk diagihkan kepada golongan berpendapatan rendah dengan lebih berkesan, konsisten dan bersasar.


IAM, Maybank beri sumbangan Ramadan kepada 250 penerima di Sik

(Sumbangan Ramadan IAM dan Maybank merupakan kotak makanan yang mengandungi barangan keperluan makanan asas )

SIK, 28 Mac- Penoreh getah dan buruh kampung antara 250 golongan kurang berkemampuan di sekitar daerah Sik, Kedah menerima sumbangan Ramadan daripada Pertubuhan Badan Bukan Kerajaan, NGO iaitu Islamic Aid Malaysia (IAM) dengan kerjasama Maybank Islamic Berhad. Bantuan disampaikan oleh Presiden IAM, Zawahir Abdullah sempena Program Regional Ramadhan Relief 1444 Hijriah bersamaan 2023 Masihi di Dewan Teratai, Kampung Gajah, Putih, Sik. Menurut Zawahir, penerima terdiri daripada golongan asnaf, fakir miskin, anak yatim, warga emas, ibu dan bapa tunggal, Orang Kurang Upaya (OKU), dan mereka yang mengalami masalah kesihatan. Mereka menerima Pek Ramadhan yang mengandungi barang-barang keperluan asas seperti beras, gula, tepung dan beberapa barangan lain.Jelas Zawahir, program ini turut dilanjutkan ke beberapa lokasi lain di Wilayah Persekutuan, Perak, Kelantan dan Pahang. Ia melibatkan seramai 1,625 penerima sumbangan.  "Mewakili penduduk Jeneri, saya ucap terima kasih kepada Maybank Islamic dan Islamic Aid yang sudi memberi sumbangan kepada warga yang kurang bernasib baik, ibu tunggal, anak yatim, OKU terutama di Jeneri."Kami ucap berbanyak terima kasih kepada pihak yang terlibat bagi sumbangan pada hari ni," kata Ridzuan Ahmad, salah seorang penerima sumbangan.Bagi tahun 2023, Maybank Islamic Berhad telah memulakan pengedaran kotak yang mengandungi barangan keperluan makanan asas bernilai RM1.4 juta kepada lebih 7,000 keluarga kurang berkemampuan di 11 negara melalui Program Ramadhan Relief Serantau. Bagi memastikan pengagihan bekalan makanan lancar, Maybank Islamic turut dibantu oleh lima pertubuhan bukan berasaskan keuntungan (NGO) iaitu Islamic Aid Malaysia (IAM), Islamic Relief Malaysia (IRM), MERCY Malaysia, Yayasan Pembangunan Ekonomi Islam Malaysia (YaPEIM) dan Yayasan Ikhlas.

(Presiden IAM, Zawahir Abdullah menyampaikan sumbangan Ramadan kepada penerima)


Noktahkan miskin tegar hujung tahun ini - PM

KUALA LUMPUR, 28 Mac- Kerajaan yakin mampu menoktahkan kemiskinan tegar dalam masyarakat menjelang hujung tahun ini.Menurut Perdana Menteri, Datuk Seri Anwar Ibrahim berkata, sasaran mampu dicapai menerusi insentif Skim Tunai Rahmah (STR), Inisiatif Pendapatan Rakyat (IPR) dan beberapa kerangka pembasmian kemiskinan yang telah diperuntukan sebanyak RM64 bilion.

(Perdana Menteri, Datuk Seri Anwar Ibrahim)

"STR yang diberikan kepada hampir 9 juta penerima, kerana ia mencakup jumlah yang disebut kemiskinan tegar, dan oleh kerana semua jabatan dan kementerian dikerahkan, saya yakin jumlah 130,000 untuk isi rumah ini mampu kita tangani dalam tahun ini juga," katanya.Beliau turut memaklumkan kepada dewan rakyat kerajaan telah menerima sebanyak 22,000 permohonan untuk program IPR sejak ia dibuka sebulan lalu.Ia merupakan perkembangan yang positif dalam usaha kerajaan menjana pendapatan rakyat miskin tegar.Beliau menjawab pertanyaan wakil Jelebu,  Datuk Seri Jalaluddin Alias.


Mydin wujudkan Bazar Ramadan Menu Rahmah

SUNGAI PETANI, 28 Mac- Bazar Ramadan Menu Rahmah yang diwujudkan di Pasar Raya Mydin di sekitar wilayah utara tanah air mendapat sambutan cukup menggalakkan. Pengarah Eksekutif Mydin Wilayah Utara, Azmin Dato’ Saduruddin berkata, orang ramai yang mengunjungi pasar raya itu tidak ketinggalan membeli Menu Rahmah untuk juadah berbuka puasa. "Alhamdulillah cukup menggalakkan tetapi yang kita nak tengok adalah menu itu, setiap hari ada menu berlainan."Kadangkala menu ayam tu memang permintaan tinggi, ikan itu mungkin kurang. Ikutlah pilihan peminat daripada pelanggan kita," katanya. Mydin menyahut seruan kerajaan dengan menawarkan Menu Rahmah di seluruh cawangannya. Azmin berkata, pihaknya juga menawarkan harga istimewa bagi membolehkan orang ramai dapat membeli kelengkapan Hari Raya Aidilfitri pada harga berpatutan. Inisiatif yang dilakukan itu sedikit sebanyak dapat meringankan beban kos sara hidup rakyat. Azmin berkata kepada RTM selepas Majlis Iftar Perdana 2023 dan Penyerahan Sumbangan Hari Raya Aidilfitri kepada anak-anak yatim dan asnaf sekitar Daerah Kuala Muda di Mydin Taman Batik, di sini.

Ramadan kali ini, syarikat itu akan menghulurkan sumbangan kepada kira-kira 500 anak-anak yatim dan asnaf di Kedah, Pulau Pinang, dan Perak. Tidak dilupa, pemberian duit raya kepada semua kakitanga sebelum sambutan Aidilfitri nanti bagi membantu meringankan beban kakitangan untuk membeli barangan keperluan.

Pihak pengurusan juga telah memutuskan untuk menaikkan gaji bagi membantu para pekerja dalam menangani kenaikan kos sara hidup dan inflasi ketika ini.


Lima lebuh raya lagi bakal laksana sistem pembayaran terbuka tol - Nanta

KUALA LUMPUR, 28 Mac - Lima lagi lebuh raya bersetuju untuk mengambil bahagian dalam pelaksanaan sistem pembayaran terbuka tol yang akan dimulakan pada pertengahan September ini.Menteri Kerja Raya Datuk Seri Alexander Nanta Linggi berkata persetujuan baharu itu melibatkan Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART dan Lebuhraya Kuala Lumpur-Putrajaya (MEX).“Seperti yang pernah saya maklumkan sebelum ini, sistem pembayaran terbuka ini akan dilaksanakan secara berfasa melibatkan pelbagai syarikat konsesi lebuh raya.“Rundingan seumpama ini merupakan usaha berterusan kementerian dan perlu diadakan bagi memastikan pelaksanaan sistem Multi Lane Fast Flow (MLFF) dapat dijayakan,” katanya menerusi Facebook rasminya hari ini.

Pada 24 Mac lepas, Nanta mengumumkan enam lebuh raya termasuk Lebuhraya Butterworth-Kulim seperti yang diumumkan oleh pihak PLUS akan melaksanakan ‘open payment system’ atau sistem pembayaran terbuka tol di lebuh raya masing-masing bagi memberikan pilihan cara pembayaran tol kepada pengguna.Beliau berkata ini menjadikan keseluruhan jumlah lebuh raya yang bakal terlibat dalam pelaksanaan sistem pembayaran terbuka itu adalah 11.Selain itu, beliau turut mengumumkan keputusan lokasi pelaksanaan pembuktian konsep (POC) MLFF telah pun diputuskan dengan Lebuhraya Sungai Besi dipilih sebagai lokasi POC yang pertama.“Pelaksanaan POC ini akan dibuat pada penghujung Oktober 2023 bagi menilai sistem MLFF sebelum ia dilaksanakan bagi kesemua lebuh raya di Malaysia.“Kementerian juga sedang mengadakan rundingan bersama syarikat konsesi yang lain bagi mendapatkan satu lagi lebuh raya bagi pelaksanaan POC MLFF. Keputusan lokasi POC kedua ini akan saya umumkan dalam masa terdekat,” katanya. - BERNAMA


Banjir Johor rekod 5,813.45 tan sisa sampah

(Tangkap layar video FB Mohd Jafni Md Shukor)

JOHOR BAHRU, 28 Mac- Sebanyak 5,813.45 tan sisa sampah direkodkan di Johor, susulan bencana banjir yang melanda negeri itu, setakat 24 Mac lalu.Exco Perumahan, dan Kerajaan Tempatan, Datuk Mohd Jafni Md Shukor memaklumkan, proses penyingkiran dan pembersihan sisa sampah sedang dilaksana, melibatkan kerjasama dan penyelarasan bersama.Daripada jumlah tersebut, 5,379.02 tan sampah direkodkan di Segamat, iaitu 2,010.91 tan di Tapak Pelupusan Buloh Kasap, dan 3,368.11 tan di Tapak Pelupusan Moakil.Manakala 433.43 tan sampah, direkodkan di Tapak Pelupusan Batu Ampat, Kota Tinggi.Proses pembersihan diurus dengan baik dan tersusun, mengikut perancangan rapi, kerana sejumlah besar sisa pepejal boleh mengancam kesihatan, serta kesihatan minda mangsa.


ECRL dijangka siap ikut jadual

KOTA BHARU, 28 Mac- Tahap kemajuan pembinaan projek Laluan Rel Pantai Timur (ECRL) membabitkan empat negeri iaitu Kelantan, Terengganu, Pahang dan Selangor mencapai 40.81 peratus.Berdasarkan kemajuan itu, projek tersebut dijangka siap akhir 2026 mengikut jadual yang ditetapkan.

Menurut Ketua Pegawai Eksekutif Malaysia Rail Link Sdn Bhd (MRL), Datuk Seri Darwis Abdul Razak, untuk di Kelantan sahaja pembinaannya berjalan lancar dan telah mencapai tahap kemajuan hampir 52 peratus.Ini melibatkan kerja-kerja infrastruktur untuk pembinaan jajaran ECRL merangkumi pemasangan rasuk jejambat (beam launching) yang bermula dari jambatan di Jerus, Pasir Puteh dan kini menghampiri kawasan Padang Raja, Melor.Manakala kerja-kerja penambakan tanah meliputi 16 daripada 19 lokasi keseluruhan di negeri itu juga sudah pun bermula.Proses rawatan tanah dan penanaman cerucuk bagi Stesen ECRL di Tunjong, Kota Bharu serta  Stesen ECRL Pasir Puteh di Kampung Jeram turut giat di laksanakan.Datuk Seri Darwis berkata demikian ketika berucap pada Majlis Iftar bersama ECRL di Kota Bharu yang turut hadiri Menteri Besar Kelantan, Datuk Ahmad Yakob.Pada majlis itu, MRL turut menyantuni 30 orang anak yatim sekitar Pasir Puteh.


Syor SPRM bawah parlimen dibangkit di Dewan Rakyat hari ini

KUALA LUMPUR, 28 Mac- Persoalan sama ada kerajaan bercadang untuk meletakkan Suruhanjaya Pencegahan Rasuah Malaysia (SPRM) di bawah bidang kuasa Parlimen antara yang dibangkitkan di Dewan Rakyat, hari ini.Menurut Aturan Urusan Mesyuarat di laman rasmi Parlimen, Datuk Mas Ermieyati Samsudin (PN-Masjid Tanah) meminta Perdana Menteri menyatakan kesediaan kerajaan melaksanakan syor daripada Transparency International Malaysia (TI-M) supaya SPRM diletakkan di bawah bidang kuasa Parlimen dan bukan lagi di bawah Jabatan Perdana Menteri.Soalan itu dikemukakan pada sesi Waktu Pertanyaan-Pertanyaan Menteri (MQT) dengan Mas Ermieyati berkata tindakan itu bagi memastikan proses semak dan imbang agensi itu lebih bebas dan telus sekali gus meningkatkan tahap kepercayaan dan keyakinan masyarakat terhadap SPRM.Usai sesi itu, mesyuarat diteruskan dengan sesi Pertanyaan-pertanyaan Bagi Jawab Lisan dengan Khairil Nizam Khirudin (PN-Jerantut) meminta Perdana Menteri menyatakan strategi dan solusi kementerian untuk menangani kos haji dan umrah yang melonjak kebelakangan ini.Turut dijangka menjadi tumpuan adalah pertanyaan Datuk Wan Saiful Wan Jan (PN-Tasek Gelugor) yang meminta Menteri Perdagangan Dalam Negeri dan Kos Sara Hidup menyatakan tindakan yang telah diambil untuk mewujudkan lebih banyak persaingan dalam industri yang dikaitkan dengan kartel atau monopoli seperti simen, ayam, telur, gula dan lain-lain.Sementara itu, Wong Shu Qi (PH-Kluang) mengemukakan soalan kepada Perdana Menteri mengenai jumlah yang dibelanjakan untuk operasi penyelamatan banjir, bantuan kewangan kepada mangsa serta perbelanjaan lain secara terperinci ketika bencana itu berlaku bagi 2022.Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa.- BERNAMA


Kediaman di Yan, Pokok Sena rosak dilanda ribut

YAN, 28 Mac - Sejumlah 25 buah kediaman di Kampung Tualang, Bukit Besar, di sini, mengalami kerosakan akibat ribut yang melanda kampung itu petang semalam.Kejadian yang disertai hujan lebat itu berlaku kira kira pukul 5.30 petang.Pegawai Pertahanan Awam APM, Leftenan Muhammad Zul Izzi Zulkifli berkata pemantauan masih dilakukan bagi mengenal pasti sekiranya terdapat lagi kediaman lain yang terlibat dalam kejadian itu.Setakat ini tiada pusat pemindahan sementara (PPS) dibuka untuk menempatkan penduduk yang terlibat.Menurutnya, tiada kemalangan jiwa dilaporkan dan penduduk dinasihatkan agar sentiasa berwaspada sekiranya berlaku hujan lebat dan ribut.

(Antara rumah di Kampung Tualang, Bukit Besar, Yan yang rosak akibat dilanda ribut)

Dalam pada itu,kejadian sama turut berlaku di Pokok Sena,melibatkan tiga buah kampung.Antaranya Kampung Nawa, Kampung Kuan Buang dan Kampung Kolam.Pegawai Pertahanan Awam APM Pokok Sena/Kota Setar, Kapten Pertahanan Awam Norlizawati Ismail berkata pemantauan dan jumlah kediaman yang mengalami kerosakan masih dikemas kini.Selain tingkap rumah pecah, ribut kuat yang melanda selama beberapa minit itu juga menyebabkan bumbung rumah tercabut diterbangkan angin.Tiada PPS dibuka dan tiada kemalangan jiwa dilaporkan.


Peroleh pasport kekal, Ahmad Zahid hargai keputusan mahkamah

(Datuk Seri Dr Ahmad Zahid Hamidi meluangkan masa beramah mesra bersama pelajar-pelajar tahfiz yang hadir pada Majlis Santunan Kasih Ramadan di Masjid Jamek Ar-Rahman Kampung Pulai/ Foto BERNAMA)

JASIN, 28 Mac - Timbalan Perdana Menteri, Datuk Seri Dr Ahmad Zahid Hamidi menghargai keputusan Mahkamah Rayuan yang membenarkan beliau mendapatkan semula pasport antarabangsa dan pasport diplomatik secara kekal. Katanya, dengan adanya dokumen itu memudahkan beliau untuk menjalankan tugas rasmi di luar negara. “Ini membolehkan untuk saya melaksanakan tugas-tugas rasmi saya khususnya melibatkan lawatan rasmi dan juga menghadiri mesyuarat atau persidangan di peringkat antarabangsa.Dan tentunya ini memberikan makna yang cukup baik untuk saya dan saya menghargai keputusan mahkamah khususnya kepada ketiga-tiga hakim Mahkamah Rayuan yang mendengar rayuan daripada peguam-peguam saya untuk Yang Arif memberi keputusan itu,” katanya.

(Datuk Seri Dr Ahmad Zahid Hamidi menyampaikan sumbangan Sekolah Tahfiz kepada wakildari Sekolah Pondok dan Tahfiz Tuan Guru Haji Husin, Supriyadi Sage pada Majlis Santunan Kasih Ramadan/ Foto BERNAMA)

Beliau berkata demikian kepada pemberita ketika ditemui selepas Majlis Santunan Kasih Ramadan di Masjid Ar-Rahman, Kampung Pulai, Serkam, di sini. Terdahulu, panel tiga hakim Mahkamah Rayuan dipengerusikan Hakim Datuk Hanipah Farikullah pada 27 Mac sebulat suara membenarkan permohonan Ahmad Zahid untuk mendapatkan dokumen berkenaan secara kekal selepas Mahkamah Tinggi menolak permohonan itu pada 3 Februari lalu.


Bazar Ramadan Rahmah, inisiatif terbaharu kurangkan kos sara hidup rakyat

PUTRAJAYA, 28 Mac - Bazar Ramadan Rahmah (BRR) menjadi produk terbaharu di bawah inisiatif Payung Rahmah Kementerian Perdagangan Dalam Negeri dan Kos Sara Hidup (KPDN).Menterinya, Datuk Seri Salahuddin Ayub berkata inisiatif itu akan dilaksanakan di 38 lokasi seluruh negara sebagai usaha mengurangkan kos sara hidup rakyat. BRR mendapat kerjasama strategik antara KPDN dan pihak berkuasa tempatan (PBT) tanpa melibatkan sebarang implikasi kos kepada kerajaan."Dan hari ini terdapat lebih kurang 148 gerai dan hampir 48% daripada gerai-gerai ini, mereka menawarkan menu Rahmah, jadi saya telah melihat sudah hampir dua bulan inisiatif menu Rahmah ini kita pelopori dan semakin hari semakin ramai yang menyertainya dan sampailah kita ke hari ini BRR telah berjaya kita wujudkan dan nampaknya sambutan sangat mengalakkan," kata beliau selepas melancarkan Bazar Ramadan Rahmah (BRR) peringkat kebangsaan di Presint 14, di sini.

(Datuk Seri Salahuddin Ayub menunjukkan salah satu menu Rahmah yang dijual di Bazar Ramadan Rahmah (BRR) Peringkat Kebangsaan di Bazar Ramadan Rahmah Presint 14/ Foto BERNAMA)

Sementara itu, Salahuddin memaklumkan pihaknya telah menerima 99 aduan dan 20 kes telah dibuka bagi tujuan siasatan bermula awal Ramadan dan beliau sudah mengarahkan pegawai KPDN sentiasa melakukan operasi pemantauan ke atas penjual.Dalam pada itu, beliau dijangka mengumumkan harga maksimum barangan asas menjelang Aidilfitri tidak lama lagi."Dua minggu lagi saya akan umumkan harga maksimum, harga barangan penting yang asas kepada rakyat untuk mendapat berbelanja dengan rasa gembira, jadi saya akan umum dua minggu lagi termasuk dengan barangan asas, tentang penguatkuasaan, KPDN sentiasa mengawasi dan sekarang operasi hampir setiap hari untuk kita pastikan bekalan cukup dan tidak ada kenaikan harga yang melampau," menurut beliau.


Kemalangan dua lori, seorang pemandu maut

IPOH, 28 Mac - Seorang pemandu lori maut manakala seorang lagi selamat dalam satu kemalangan jalan raya membabitkan dua lori di Kilometer 32, Jalan Teluk Intan-Sitiawan, Lumut.Ketua Polis Perak, Datuk Seri Mohd Yusri Hassan Basri memaklumkan, kemalangan dipercayai berlaku semasa kedua-dua lori berkenaan dalam perjalanan dari Teluk Intan menuju ke Sitiawan.Menurutnya lori jenis Mitsubishi Fuso yang dipandu mangsa dipercayai hilang kawalan sebelum melanggar bahagian belakang lori lain jenis Isuzu.

(Seorang pemandu lori maut manakala seorang lagi selamat dalam satu kemalangan jalan raya membabitkan dua lori di Kilometer 32, Jalan Teluk Intan-Sitiawan, Lumut)

Akibat perlanggaran itu, lori dipandu mangsa terbabas sebelum terbalik di kiri jalan. Mangsa yang berusia 38 tahun itu disahkan maut manakala pemandu lori yang berusia 35 tahun tidak mengalami kecederaan.Kes disiasat di bawah Seksyen 41 (1) Akta Pengangkutan Jalan 1987.


Lim Guan Eng saman Muhyiddin berhubung isu cukai Yayasan Albukhary

KUALA LUMPUR, 27 Mac- Ahli Parlimen Bagan Lim Guan Eng hari ini memfailkan saman terhadap bekas Perdana Menteri Tan Sri Muhyiddin Yassin atas dakwaan mengeluarkan kenyataan fitnah yang mengaitkannya berhubung pembatalan pengecualian cukai ke atas Yayasan Albukhary.Lim, 62, selaku plaintif memfailkan saman fitnah itu menerusi Tetuan Guok Partnership di Mahkamah Tinggi di sini dengan menamakan Muhyiddin, 75, yang juga Pengerusi Perikatan Nasional (PN) sebagai defendan tunggal.Dalam pernyataan tuntutan, bekas Menteri Kewangan itu mendakwa Muhyiddin telah mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan, yang kemudiannya diterbitkan oleh beberapa akhbar dan portal berita pada hari sama.Menurut Lim, kenyataan fitnah berkenaan sengaja dibuat selepas Muhyiddin ditahan Suruhanjaya Pencegahan Rasuah Malaysia (SPRM) pada 9 Mac dan dibebaskan pada hari sama (9 Mac) kerana beliau mengetahui bahawa semua perhatian media dan akhbar tertumpu kepadanya.Pengerusi DAP itu mendakwa kenyataan fitnah itu antara lain membawa maksud beliau bersifat perkauman, anti-Melayu dan anti-Islam serta sengaja mensabotaj Yayasan Albukhary selain enggan membenarkan pengecualian cukai ke atas yayasan tersebut ketika beliau memegang jawatan sebagai Menteri Kewangan pada 2018 hingga 2020.Bekas Ketua Menteri Pulau Pinang itu turut mendakwa kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan Lembaga Hasil Dalam Negeri untuk mengenakan cukai dan penalti ke atas yayasan kebajikan apabila yayasan kebajikan tersebut tidak patut dikenakan cukai.

Lim menuntut supaya defendan memohon maaf dan menarik kesemua kenyataan terbabit dan menerbitkan permohonan maaf dalam akaun Facebook dan Twitter miliknya serta menyiarkan permohonan maaf itu dalam beberapa akhbar dan portal berita di negara ini, dalam masa tujuh hari dari tarikh penghakiman.Turut dipohon ganti rugi am, teruk dan punitif yang akan ditentukan oleh mahkamah serta perintah injunksi menghalang Muhyiddin atau ejennya daripada mengeluarkan atau menerbitkan semula kenyataan fitnah atau apa-apa perkataan fitnah yang serupa.-BERNAMA


Pelaburan penting baharu diumum semasa lawatan ke China

(Datuk Sei Anwar Ibrahim berucap pada majlis ramah mesra bersama rakyat Malaysia di Kemboja/BERNAMA)

PHNOM PENH, 27 Mac- Satu pelaburan baharu yang merupakan komitmen tertinggi kerajaan akan diumumkan pada Khamis atau Rabu ini.Jelas Perdana Menteri, Datuk Seri Anwar Ibrahim, pengumuman itu akan dibuat sempena lawatan rasmi tiga hari beliau ke China  bermula Rabu ini. Tambahnya, kerajaan di bawah pentadbirannya akan memastikan ekonomi negara terus berkembang dan mampu menjadi tarikan baharu bagi pelaburan. Justeru katanya, semua aspek yang berkaitan termasuk prasarana, infrastruktur atau insentif perlu terus diperkasa selain memberi tumpuan terhadap aspek pendigitalan. "Bila ada perubahan, maka ia boleh menarik pelaburan asing. Sebagai contoh Amazon yang mahu melabur di Malaysia walaupun ada negara lain yang menawarkan insentif menarik kepada mereka dan bila ia datang ke sini, ia akan menarik syarikat lain untuk datang," katanya ketika berucap pada majlis ramah mesra bersama rakyat Malaysia di Kemboja.Dalam pada itu, kerajaan mahu Syarikat Berkaitan Kerajaan (GLC) lebih telus dan fokus, bukannya menjadi saingan kepada sektor swasta.Terdahulu, Anwar berkesempatan menyantuni kira-kira 300 Diaspora Malaysia di Kemboja.Majoriti yang hadir terdiri daripada ahli perniagaan dan pelabur Malaysia.

(Datuk Seri Anwar Ibrahim pada majlis ramah mesra bersama rakyat Malaysia di Kemboja/BERNAMA)

Komuniti yang hadir cukup teruja untuk bertemu serampang mata dengan Perdana Menteri ke sepuluh itu.Sesi ramah mesra yang berlangsung selama hampir sejam di Kedutaan Besar Malaysia itu padat dengan perkongsian pendapat Perdana Menteri kearah membina negara yang berintegriti bagi menarik lebih banyak pelaburan berimpak tinggi.Turut hadir, Menteri Luar Negeri Datuk Seri Dr Zambry Kadir, Menteri Sumber Manusia, V Sivakumar dan Menteri Hal Ehwal Agama, Datuk Mohd Na’im Mokhtar.


PATI lubuk emas penguat kuasa mengaut rasuah

(Timbalan Ketua Pesuruhjaya (Operasi) Suruhanjaya Pencegahan Rasuah Malaysia (SPRM)

PUTRAJAYA, 27 Mac - Kebanjiran pendatang asing tanpa izin (PATI), pekerja dan pelajar asing di negara ini membuka peluang penguat kuasa yang tidak berintegriti untuk menangguk di air keruh mengaut rasuah.Timbalan Ketua Pesuruhjaya (Operasi) Suruhanjaya Pencegahan Rasuah Malaysia (SPRM), Datuk Seri Ahmad Khusairi Yahaya berpandangan tidak kira sama ada mereka ini mempunyai permit kerja, visa pelajar apatah lagi “kosong” tanpa permit dan berstatus PATI, kumpulan ini sering menjadi sasaran penguat kuasa."Inilah kejadian yang sering dihadapi oleh golongan warga asing. "Inilah hakikat yang berlaku dan mendatangkan imej yang amat buruk kepada Malaysia."Tahap korupsi anggota penguat kuasa selaku barisan hadapan keselamatan negara dilihat semakin kronik dan membimbangkan," katanya.Tambah Ahmad Khusairi, slogan “Malaysia Boleh” turut dijadikan sindiran sinis di mana semua perkara boleh diselesaikan dengan membayar rasuah. "Justeru itu, tidak hairan Malaysia menjadi antara tumpuan pekerja asing mendapatkan pekerjaan, pusat transit dadah di rantau Asia Tenggara, pusat penipuan dan pelaburan palsu antarabangsa, judi online, macau scam, pelacuran antarabangsa dan sebagainya."Kita sering menolak dan menidakkan realiti serta mencari pelbagai alasan untuk menafikannya. Komen yang biasa kita dengar “ia adalah kejadian terpencil” sudah tidak mampu dijadikan alasan menidakkan realiti bagaimana rakusnya anggota penguat kuasa dalam perkara ini,"katanya.

Dalam pada itu, Ahmad Khusairi berkata rasuah boleh berlaku dalam setiap inci kehidupan seorang pendatang asing. Ini antaranya termasuk proses permohonan kuota pekerja asing oleh syarikat-syarikat, penyalahgunaan visa-visa pelajar asing bagi tujuan bekerja dan memonopoli sektor-sektor perniagaan secara tanpa lesen."Ini adalah sebahagian dari kesalahan-kesalahan yang berlaku melibatkan pendatang asing di negara ini."Secara tidak langsung, ia juga mewujudkan ruang dan peluang kepada anggota-anggota penguat kuasa untuk mengutip rasuah secara kecil-kecilan, bulanan mahupun bersindiket," katanya di laman web rasmi SPRM pada Isnin.Isu kebanjiran pendatang asing di negara ini tidak boleh dilihat sebagai perkara remeh. Kesannya amat buruk kerana ia melibatkan masalah sosial, jenayah, kesihatan dan keselamatan negara.Pendedahan Suruhanjaya Pencegahan Rasuah Malaysia (SPRM) menerusi Op Tropicana, Op Bolos KLIA 1 & 2, Op Lancar dan beberapa siri operasi lain membuktikan isu ini serius dan memerlukan tindakan tegas agensi-agensi penguatkuasaan yang bertanggungjawab.


Malaysia tingkatkan kerjasama  dengan  Kemboja melalui industri halal dan pertanian

PHNOM PENH, 27 Mac-Malaysia memberi komitmen bagi membantu Kemboja dalam memastikan produk halal daripada negara itu menembusi pasaran antarabangsa terutamanya, negara timur tengah.Menurut Perdana Menteri Datuk Seri Anwar Ibrahim, Malaysia bersedia berkongsi pengalaman dan kepakaran kepada komuniti perniagaan Kemboja bagi merealisasikan perkara tersebut."Berkaitan industri halal, ini merupakan satu peluang buat Malaysia dan Kemboja bagi menggalakan eksport ke beberapa negara seperti Timur Tengah", katanya dalam Sidang Media bersama Perdana Menteri Kemboja, Hun Sen sempena lawatan rasminya sulung ke Kemboja. Terdahulu, Perdana Menteri dibawa ke Peace Palace yang merupakan pejabat rasmi Perdana Menteri Kemboja untuk diberikan sambutan rasmi dengan lagu kebangsaan kedua-dua negara dimainkan, diikuti acara lintas hormat diiringi Perdana Menteri Kemboja Hun Sen.Sementara itu, Perdana Menteri, Datuk Seri Anwar Ibrahim turut menggalakan syarikat perusahaan beras Malaysia agar menjalin kerjasama dalam aktiviti pengimportan beras dan kacang gajus dari Kemboja.Jelas Anwar, perkara tersebut didorong oleh kejayaan Kemboja dalam menjamin kestabilan penghasilannya."Perdana Menteri Kemboja menyatakan kejayaan kemboja dalam penghasilan beras dan mampu memenuhi keperluan negara dan rakyat. Kejayaan tersebut akan menjadi penggalak kepada syarikat beras Malaysia bagi mengimport beras dan kacang gajus dari Kemboja", kata Anwar.Pada tahun 2022, Kemboja merupakan rakan dagangan ke-58 terbesar Malaysia di peringkat global dan kelapan terbesar di kalangan negara ASEAN.Jumlah dagangan dua hala antara Malaysia dan Kemboja direkodkan pada USD683.6 juta iaitu meningkat 20.8 peratus berbanding jumlah dagangan pada 2021 sebanyak USD566.1 juta.

(Perdana Menteri, Datuk Seri Anwar Ibrahim/FOTO RTM)


Tiada keperluan selaras sijil tauliah mengajar

KUALA TERENGGANU, 27 Mac- Tiada keperluan untuk penyelarasan sijil pentauliahan mengajar dalam kalangan penceramah agama di semua negeri kerana perkara tersebut bawah bidang kuasa negeri-negeri.Majlis Agama Islam dan Adat Melayu Terengganu (Maidam) menganggap setakat ini urusan agama termasuk pentauliahan mengajar masih mampu diuruskan dengan baik oleh negeri-negeri tanpa sebarang masalah.Yang Dipertuanya, Datuk Shaikh Harun Shaikh Ismail berkata, jika mahu diselaraskan, ia perlu dibawa ke dalam Mesyuarat Majlis Raja-Raja dan dibincangkan oleh Majlis Kebangsaan Bagi Hal Ehwal Agama Islam (MKI)."Nak sebarkan agama dan sebagainya kita tak halang sebenarnya, secara umumnya tetapi kita tak mahu jadikan masjid, surau tempat penyebaran politik masing-masing. "Pasal itu saya sebutkan politik kepartian, bukan politik pentadbiran, isu ini maknanya kita nampak buat masa sekarang negeri boleh tadbirkan secara bersendirian, tidak banyak timbulkan masalah," katanya.

(Yang Dipertua Maidam, Datuk Shaikh Harun Shaikh Ismail)

Beliau ditemui selepas merasmikan Majlis Pelancaran Pelan Strategik 2023-2027 dan Laman Web Baharu Maidam, di sini hari ini.


Klinik kesihatan Bandar Botanik beroperasi setiap hari, atasi kesesakan HTAR

(Dr Zaliha ketika berucap pada majlis perhimpunan bulanan KKM di Putrajaya)

PUTRAJAYA, 27 Mac- Klinik Kesihatan (KK) Bandar Botanik di Klang, Selangor kini beroperasi setiap hari, termasuk hari kelepasan am.Menteri Kesihatan Dr Zaliha Mustafa berkata, ia menjadi projek rintis bagi menangani kesesakan di jabatan kecemasan dan trauma Hospital Tengku Ampuan Rahimah (HTAR)Pelaksanaannya telah pun bermula Sabtu lalu.Ia sekali gus bagi menangani kehadiran pesakit kategori zon hijau iaitu mereka yang mengalami gejala ringan dan kes bukan kecemasan di HTAR.Melalui projek rintis itu, waktu operasi KK Bandar Botanik dipanjangkan dari 8 pagi hingga 9.30 malam dengan waktu menerima pendaftaran pesakit terhad hingga 9 malam.“Justeru, saya berharap pesakit yang hanya mempunyai gejala ringan atau kes bukan kecemasan tidak lagi berkunjung ke jabatan kecemasan dan trauma HTAR sebaliknya hadir ke KK Bandar Botanik mengikut waktu yang ditetapkan.“Perkara ini kerana sepatutnya jabatan kecemasan dan trauma, HTAR merawat kes kecemasan yang serius dan kritikal,” kata Dr Zaliha ketika berucap pada majlis perhimpunan bulanan Kementerian Kesihatan (KKM) di Putrajaya.Dr Zaliha dalam amanat tahun baharu 2023 sebelum ini mengumumkan pelaksanaan pelanjutan waktu di KK tertentu bagi mengurangkan kesesakan dan tempoh menunggu lama di jabatan kecemasan dan trauma hospital.Waktu pengoperasian KK secara umumnya bermula 8 pagi hingga 5 petang dan KK tidak beroperasi pada Sabtu dan Ahad serta hari kelepasan am.Dr Zaliha berkata perubahan pola kedatangan pesakit dari jabatan kecemasan dan trauma HTAR ke KK Bandar Botanik akan dipantau dalam tempoh pelaksanaan projek rintis ini.“Ini bagi membolehkan KKM menentukan strategi pelaksanaan lebih baik bagi menangani isu kesesakan di jabatan kecemasan dan trauma HTAR,” katanya.Pada majlis itu, beliau turut melancarkan dokumen Carbon Neutral Healthcare Facilities Blueprint bagi memacu KKM dalam menyediakan fasiliti kesihatan yang selamat, mesra alam sekitar, berdaya tahan dan kalis masa hadapan.

(Dr Zaliha (tengah) melancarkan dokumen Carbon Neutral Healthcare Facilities Blueprint)


Lelaki ditahan seludup rokok bernilai RM175,000

RANTAU PANJANG, 27 Mac-Jabatan Kastam Diraja Malaysia (JKDM) Kelantan mematahkan cubaan menyeludup rokok selepas merampas 441,120 batang rokok pelbagai jenama di dua premis di Kuala Krai, Isnin lalu.Pengarah Jabatan Kastam Diraja Malaysia (JKDM) Kelantan, Wan Jamal Abdul Salam Wan Long berkata, suspek berusia 40-an ditahan pasukan operasi Cawangan Penguatkuasaan Rantau Panjang pada jam 11 pagi.Tambah Wan Jamal, operasi dilakukan selepas pihaknya menerima maklumat dan melakukan intipan."Secara keseluruhan, jumlah nilai rampasan termasuk dua kenderaan dianggarkan bernilai lebih RM551,000," katanya dalam sidang media di Pejabat JKDM Kelantan Kota Bharu, hari ini.Mengulas lanjut Wan Jamal berkata, modus operandi yang digunakan suspek adalah mengangkut bekalan rokok terbabit dari selatan tanah air dan disimpan di satu tempat sebelum diedarkan kepada pelanggan.Kes disiasat mengikut Seksyen 135(1)(d)Akta Kastam 1967.Wan Jamal turut menggesa orang ramai membantu pihak JKDM memerangi jenayah penyeludupan khususnya rokok, minuman keras, mercun, dadah dan kenderaan.

(Pengarah Jabatan Kastam Diraja Malaysia (JKDM) Kelantan, Wan Jamal Abdul Salam Wan Long/RTM)


RM35,700 kompaun, majikan gagal patuh perintah gaji minimum

KUALA LUMPUR, 27 Mac- Sebanyak RM35,700 kompaun telah dikeluarkan kepada majikan di seluruh negara sejak penguatkuasaan Perintah Gaji Minimum 2022 dilaksanakan dalam tempoh 1 Mei 2022 hingga 31 Disember tahun lepas.Timbalan Menteri Sumber Manusia, Mustapha Sakmud berkata dalam tempoh itu Jabatan Tenaga Kerja Semenanjung Malaysia, Sabah dan Sarawak telah melakukan pemeriksaan terhadap 28,722 premis majikan dan hasilnya 33 kes telah didakwa.Pada masa yang sama juga sebanyak 2,659 syor pematuhan telah dilakukan,” katanya pada sesi jawab lisan di Dewan Negara hari ini.

(Timbalan Menteri Sumber Manusia, Mustapha Sakmud)

Beliau berkata demikian bagi menjawab soalan tambahan Senator Tan Sri Low Kian Chuan yang ingin tahu langkah penguatkuasaan kerajaan terhadap majikan yang tidak mematuhi penetapan gaji minimum sebanyak RM1,500 itu.

Katanya majikan yang didapati gagal mematuhi penetapan itu boleh dikenakan tindakan pendakwaan dan kompaun dengan denda maksimum sehingga RM10,000.

Bermula 1 Mei tahun lalu, kerajaan menguatkuasakan Perintah Gaji Minimum 2022 bagi majikan yang mengambil lima orang pekerja atau lebih, manakala bagi majikan yang menggaji kurang daripada lima orang, peraturan yang sepatutnya dilasanakan pada 1 Jan lepas ditangguhkan kepada 1 Julai 2023.-BERNAMA


Pahang bakal bentang RUU Anti Lompat Parti

KUANTAN, 27 Mac-Kerajaan Pahang bercadang untuk membentangkan Rang Undang-Undang (RUU) anti Lompat Parti di sidang Dewan Undangan Negeri (DUN) yang dijangka berlangsung pada Mei nanti.Menteri Besar Pahang, Datuk Seri Wan Rosdy Wan Ismail berkata, kerajaan negeri perlu mendapatkan sokongan dua pertiga Ahli Dewan Undangan Negeri (ADUN) bagi membentang usul berkaitan pindaan Perlembagaan negeri itu.Jelasnya lagi, kerajaan negeri tidak akan membentang RUU terbabit jika tidak mendapat sokongan dua pertiga ADUN."Kalau kita bentangkan RUU Akta Lompat Parti kita perlu dapat sokongan dua pertiga, kerajaan yang ada hari ini tak cukup dua per tiga. Kalau mereka setuju kita akan bentang di DUN", katanya elepas menyempurnakan Majlis Perasmian Pelancaran Bantuan Prihatin Pahang (BPP) Darjah 1 bagi tahun 2023 bertempat di Sekolah Kebangsaan (SK) Mat Kilau, Kuantan.Sebanyak RM2.5 Juta BPP diperuntukkan Kerajaan negeri kepada  25,146 orang murid tahun 1 di seluruh Pahang di mana setiap murid akan menerima RM100 setiap seorang.

Pada Februari lalu, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said ketika sesi penggulungan perbahasan Titah Diraja di Dewan Rakyat berkata hanya tujuh negeri yang sudah menguatkuasa Undang-Undang Lompat Parti di peringkat DUN.

(Menteri Besar Pahang, Datuk Seri Wan Rosdy Wan Ismail/FOTO RTM)


Rangkaian 5G capai 54.7 peratus liputan

(Teo Nie Ching pada sesi Persidangan Dewan Negara hari ini)

KUALA LUMPUR, 27 Mac- Sebanyak 4,363 daripada 7,509 tapak 5G telah siap dibangunkan Digital Nasional Berhad (DNB) di seluruh negara, setakat 28 Februari 2023.Menurut Timbalan Menteri Komunikasi dan Digital, Teo Nie Ching, dengan jumlah itu, ketersediaan rangkaian 5G telah mencapai 54.7 peratus liputan di kawasan berpenduduk.Jumlah peratusan tersebut adalah termasuk tapak-tapak pemancar 5G yang telah diaktifkan oleh DNB tetapi belum boleh diakses kerana masih dalam proses oleh syarikat penyedia perkhidmatan."Jika dilihat pada tapak 5G yang boleh diakses pengguna sahaja, ketersediaan perkhidmatan 5G berada pada 46.9 peratus liputan di kawasan berpenduduk. "Selain itu, kerajaan juga sedang mempertimbang teknologi seperti broadband wireless access, fixed wireless access dan teknologi satelit sebagai sebagai kaedah untuk memastikan capaian internet ke seluruh negara, terutamanya ke kawasan-kawasan berpenduduk di pedalaman dan sangat terpencil yang sukar dicapai melalui infrastruktur 4G atau 5G," katanya.

(Sebanyak 4,363 daripada 7,509 tapak 5G telah siap dibangunkan Digital Nasional Berhad (DNB) di seluruh negara, setakat 28 Februari 2023/Foto fail)

Beliau menjawab pertanyaan Senator Balasubramaniam Nachiappan di Dewan Negara.Pembangunan rangkaian 5G oleh DNB telah mula dilaksana pada suku ketiga tahun 2021 dan dapat diakses oleh pengguna pada tahun yang sama.Peluasan liputan 5G ke kawasan lain akan dilaksanakan secara berperingkat pada tahun-tahun yang berikutnya.


PM Hun Sen sambut PM Anwar di Peace Palace

(Datuk Seri Anwar Ibrahim dan Hun Sen)

PNOM PENH, 27 Mac- Sejurus tiba di Lapangan Terbang Antarabangsa Phnom Penh pukul 9.05 minit pagi tadi, Perdana Menteri, Datuk Seri Anwar Ibrahim memulakan lawatannya di Kemboja dengan berkunjung ke Peace Palace.Ketibaan beliau disambut rakan sejawatnya, Hun Sen.Acara dimulakan dengan sambutan rasmi lagu kebangsaan kedua dua negara dimainkan diikuti lintas hormat.Kedua-dua pemimpin kemudiannya mengadakan pertemuan dua hala bagi membincangkan pelbagai isu serantau dan antarabangsa disusuli sidang media bersama untuk memaklumkan hasil perbincangan Selain itu, kunjungan ke Kemboja ini turut menyaksikan pemeteraian dua memorandum persefahaman (MoU) berkaitan urusan pengambilan, penggajian dan penghantaran pulang pekerja Kemboja bagi sektor domestik serta sektor formal yang akan memperkasakan lagi kerjasama kedua-dua negara dalam sektor perburuhan.

(Datuk Seri Anwar Ibrahim (kanan) bersama Menteri Luar Datuk Seri Dr Zambry Abdul Kadir)


Banjir: Lima inisiatif bantuan diumum kerajaan Johor

JOHOR BAHRU, 27 Mac- Lima inisiatif bantuan diumumkan kerajaan Johor, khusus kepada penduduk terjejas banjir di negeri itu.Menteri Besar, Datuk Onn Hafiz Ghazi berkata inisiatif bantuan melibatkan persetujuan Syarikat Ranhill SAJ yang memberikan diskaun 40 peratus bagi pembayaran bil air, bulan Mac dan April.Turut dibantu, pengecualian bayaran RM250 bagi penggantian dokumen penting yang hilang dan musnah disebabkan banjir.Bantuan Barangan Keperluan Asas (BBKA) berjumlah RM2,500 mula disalurkan secara berperingkat kepada Ketua Isi Rumah, awal April.  "Pembayaran Bantuan Wang Ihsan Kerajaan Persekutuan dan Negeri akan selesai pada bulan Mac, kecuali daerah Batu Pahat dan Segamat yang dijangka selesai pada awal April kerana bilangan penerimanya jauh lebih ramai daripada daerah-daerah lain."Bantuan RM1,300 ini untuk setiap Ketua Isi Rumah akan melibatkan peruntukan berjumlah RM34.2 juta," katanya.

(Menteri Besar Johor, Datuk Onn Hafiz Ghazi)

Beliau berkata demikian semasa sesi penggulungan mesyuarat keempat, penggal persidangan kedua Dewan Negeri Johor ke-15 di Iskandar Puteri, hari ini.Onn Hafiz turut memaklumkan, moratorium berlanjutan selama enam bulan, sama seperti diumumkan sebelum ini.


Cadangan tubuh Jawatankuasa Perubahan Iklim dan Pengurusan Bencana Negeri Johor, diterima

JOHOR BAHRU, 27 Mac - Persidangan Dewan Undangan Negeri (DUN) Johor, hari ini sebulat suara menerima cadangan penubuhan Jawatankuasa Perubahan Iklim dan Pengurusan Bencana Negeri Johor.Jawatankuasa itu, dianggotai 15 Ahli Dewan Undangan Negeri (ADUN) Johor termasuk barisan penimbang, pegawai kewangan dan jurutulis yang dipengerusikan oleh ADUN Pemanis, Anuar Manap.Menteri Besar, Datuk Onn Hafiz Ghazi berkata mereka berfungsi terhadap enam perkara utama antaranya, meneliti undang-undang dan peraturan-peraturan berkaitan perubahan iklim dan pengurusan bencana.Turut diberi penekanan mengkaji penyelesaian yang boleh diambil bagi meminimakan kerosakan harta benda dan infrastruktur akibat banjir yang merangkumi cadangan penempatan semula penduduk dan sebagainya."Jawatankuasa ini diberi kuasa oleh Dewan Negeri untuk memanggil mana-mana orang yang mempunyai kepakaran dan kemahiran di hadapannya dari semasa ke semasa bagi maksud penelitian dan kajian terhadap apa-apa berkaitan perubahan iklim dan pengurusan bencana banjir," kata Onn Hafiz, di sini.

(Onn Hafiz semasa sesi penggulungan Mesyuarat ke-4 bagipenggal kedua Mesyuarat Dewan Negeri Johor ke-15, di Iskandar Puteri)

Pada 19 Mac lalu, beliau mencadangkan penubuhan jawatankuasa itu yang merentasi parti politik, sebagai menyahut titah Sultan Johor, Sultan Ibrahim Sultan Iskandar supaya rakyat Johor membudayakan amalan mesra alam.


Johor lulus RM3.36 juta laksana program Ramadan, Aidilfitri dan Johor Bersih

JOHOR BAHRU, 27 Mac- Kerajaan negeri meluluskan peruntukan tambahan berjumlah RM60,000 kepada semua 56 Ahli Dewan Undangan Negeri, Johor.Peruntukan tersebut digunakan bagi tujuan pelbagai program bulan Ramadan, sambutan Aidilfitri dan agenda Johor Bersih.Menteri besar, Datuk Onn Hafiz Ghazi berkata, peruntukan itu akan disalur dalam tempoh seminggu ini."Kerajaan negeri setuju luluskan RM20,000 untuk program bulan Ramdan, peruntukan RM20,000 untuk sambutan Hari Raya Aidilfitri serta RM20,000 untuk agenda Johor Bersih di kawasan masing-masing,"katanya.Beliau berkata demikian ketika sesi penggulungan mesyuarat keempat, penggal persidangan kedua Dewan Negeri Johor ke-15 di Iskandar Puteri, hari ini.Beliau berharap peruntukan itu dapat memberi manfaat kepada rakyat di setiap kawasan DUN Johor.

(Menteri besar, Datuk Onn Hafiz Ghazi)


Kaedah tambah baik subsidi bersasar dilaksana berterusan

(Pemberian susbidi bersasar bil elektrik antara langkah dilaksana kerajaan)

KUALA LUMPUR, 27 Mac- Langkah meneruskan pemberian susbidi dan bantuan, berjaya mengurangkan kesan kenaikan kos sara hidup rakyat.Timbalan Menteri Kewangan, Datuk Seri Ahmad Maslan berkata kerajaan bagaimanapun perlu terus menambah baik kaedah pelaksanaan bagi mengurangkan ketirisan.Antara langkah yang diambil adalah melalui pemberian susbidi bersasar bil elektrik."Sekarang ini ia sudah dilaksanakan dan kita jimat wang kerajan, wang rakyat RM4.1 bilion dengan mengadakan subsidi bersasar elektrik."Bagi mengimbangi tanggungan subsidi dengan keperluan untuk terus memelihara kebajikan dan kesejahteraan rakyat, kerajaan sedang meneroka langkah penambahbaikan pemberian subsidi secara lebih bersasar bagi mengurangkan ketirisan dan mengopitimumkan perbelanjaan kepada program dan projek yang memberi nilai tambah kepada rakyat dan ekonomi negara," katanya.

(Timbalan Menteri Kewangan, Datuk Seri Ahmad Maslan)

Beliau menjawab soalan yang dikemukan wakil Putrajaya, Datuk Dr Radzi Jidin semasa sesi jawab lisan di Dewan Rakyat.Ahmad Maslan turut memaklumkan satu pasukan petugas khas telah diwujudkan bawah Kementerian Kewangan bagi meneliti keperluan dan kebolehlaksanaan subsidi secara bersasar.Serta mengenal pasti kaedah lebih berkesan yang mampu memberikan implikasi kewangan paling minimum kepada kerajaan.


Johor perlukan program TVET lebih fleksibel dan tenaga pengajar kompeten

JOHOR BAHRU, 27 Mac - Program Latihan Teknikal dan Vokasional (TVET) lebih fleksibel dan tenaga pengajar yang kompeten diperlukan sebagai usaha melahirkan tenaga buruh yang memberi impak positif ekonomi kepada negeri Johor.Exco Belia, Sukan, Pembangunan Usahawan, Koperasi dan Sumber Manusia, Mohd Hairi Mad Shah berkata pemain-pemain utama industri TVET perlu memanfaatkan revolusi industri 4.0 bagi meningkatkan keupayaan dan daya saing.Unit strategik modal insan menubuhkan jawatankuasa Pemandu Modal Insan Negeri Johor sebagai memperkasa TVET."Infrastruktur itu sendiri perlu lengkap dan kukuh dalam mendepani cabaran ini. Kita percaya agenda pemerkasaan TVET bersama- sama dengan penggiat utama industri harus menjadi hala tuju strategik utama TVET," kata Mohd Hairi, di sini.

Tahun lalu Unit Strategik Modal Insan Johor memperuntukkan RM5.2 juta untuk pelaksanaan Program Latihan Kemahiran Johor (PRO-MAHIR), sekali gus memanfaatkan 1,304 orang menerusi 45 kursus yang ditawarkan.


KPM tumpu agenda sekolah daif

KUALA LUMPUR, 27 Mac- Kementerian Pendidikan, KPM telah melaksanakan penetapan projek pembangunan semula atau menaik taraf bangunan sekolah yang daif berdasarkan analisis skor gred impak bagi menentukan tahap keadaan komponen fizikal atau fasiliti bangunan di sekolah.Skor gred impak ini mempunyai tujuh tahap skala, merujuk kepada keadaan bangunan yang masih berfungsi dan selamat digunakan."Skala satu hingga skala empat merujuk kepada keadaan bangunan yang masih berfungsi dan selamat digunakan. Manakala, skala lima adalah bangunan yang dilaporkan oleh pihak sekolah sebagai tidak selamat dan memerlukan penyelenggaraan. Jabatan pendidikan negeri (JPN) hendaklah memohon peruntukan penyelenggaraan tersebut secara berkala mengikut keperluan. "Skala enam pula merujuk kepada bangunan yang tidak selamat dengan pengesahan daripada pihak teknikal pejabat pendidikan daerah (PPD) atau jabatan pendidikan negeri (JPN). Sementara skala tujuh merujuk kepada bangunan yang tidak selamat dengan pengesahan syor roboh daripada Jabatan Kerja Raya (JKR)," jelas Timbalan Menteri Pendidikan, Lim Hui Ying.Tambahnya lagi, agenda berkaitan pembangunan sekolah daif menjadi salah satu daripada Tujuh Teras Utama KPM dan akan memberi keutamaan dalam usaha menangani sekolah yang mempunyai bangunan daif di seluruh negara.Lim Hui Ying menjawab pertanyaan ahli parlimen Pekan, Datuk Seri Sh Mohmed Puzi Sh Ali.


Zahid dapat pasport secara kekal

(Datuk Seri Dr Ahmad Zahid Hamidi)

PUTRAJAYA, 27 Mac- Timbalan Perdana Menteri Datuk Seri Dr Ahmad Zahid Hamidi hari ini berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.Panel tiga hakim Mahkamah Rayuan diketuai Datuk Hanipah Farikullah membenarkan permohonan Ahmad Zahid yang juga Menteri Kemajuan Desa dan Wilayah untuk mendapatkan pasport secara kekal selepas berpuas hati bahawa permohonan itu mempunyai merit."Mahkamah telah meneliti afidavit dan hujahan bertulis dikemukakan pemohon (Ahmad Zahid). Perintah yang dipohon dibenarkan oleh mahkamah," kata Hanipah yang bersidang bersama-sama Hakim Datuk Ahmad Zaidi Ibrahim dan Datuk Lim Chong Fong.Terdahulu, Timbalan Pendakwa Raya Abdul Malik Ayob memaklumkan kepada mahkamah bahawa pihaknya tidak membantah permohonan yang difailkan Ahmad Zahid menerusi peguamnya Datuk Hisyam Teh Poh Teik.Ahli Parlimen Bagan Datuk itu memfailkan permohonan baharu di Mahkamah Rayuan selepas Mahkamah Tinggi Kuala Lumpur pada 3 Feb lepas menolak permohonannya untuk mendapatkan dokumen itu secara kekal.Hakim Mahkamah Tinggi Datuk Collin Lawrence Sequerah, yang kini Hakim Mahkamah Rayuan hanya membenarkan pelepasan sementara pasport itu bagi Ahmad Zahid memohon pasport diplomatik dan seterusnya menyerahkan semula kedua-dua pasport itu kepada mahkamah, setelah segala urusan permohonan diplomatik selesai.Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, melibatkan dana Yayasan Akalbudi, yang kini di peringkat pembelaan.Berdasarkan notis usul yang difailkan pada 13 Feb lepas, Ahmad Zahid, 70, memohon pelepasan pasport dipertimbangkan dan diputuskan oleh Mahkamah Rayuan supaya pasport tersebut dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.Menerusi afidavit sokongan, Ahmad Zahid berkata hakim Mahkamah Tinggi terkhilaf dan salah dalam menggunakan budi bicara ketika menolak permohonannya untuk mendapatkan dokumen itu secara kekal.Beliau berkata keputusan itu bakal memprejudiskan hak dan tanggungjawabnya sebagai individu, yang berada dalam barisan kepimpinan negara kerana perlu memohon secara rasmi di mahkamah, setiap kali perlu ke luar negara atas urusan kerja.“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara, yang menjadi tanggungjawab setiap individu rakyat Malaysia,” katanya dalam afidavit sokongan.Ahmad Zahid menyatakan bahawa permohonan itu sama sekali tidak bersifat mala fide (niat jahat) atau prejudis terhadap mana-mana pihak, kerana beliau mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan.Hisyam ketika ditemui pemberita selepas prosiding berkata, anak guamnya berjaya mendapatkan semula pasport antarabangsa dan diplomatik secara kekal dan berikutan keputusan hari ini, Ahmad Zahid hanya tertakluk kepada jaminan RM2 juta tanpa syarat tambahan lain.- BERNAMA


Projek Rintis Kluster HTAR, KK Bandar Botanik manfaatkan penduduk Klang

PUTRAJAYA, 27 Mac- Kementerian Kesihatan Malaysia (KKM) telah menjayakan Projek Rintis Kluster Hospital Tengku Ampuan Rahimah (HTAR) pada Sabtu lalu.Menurut Menteri Kesihatan Dr Zaliha Mustafa, ia menerusi pelanjutan waktu operasi Klinik Kesihatan Bandar Botanik yang beroperasi setiap hari."Dalam Amanat Tahun Baru 2023, saya telah mengumumkan pelaksanaan pelanjutan masa di klinik kesihatan tertentu bagi mengurangkan kesesakan dan tempoh menunggu lama di Jabatan Kecemasan dan Trauma Hospital.""Sehubungan dengan itu, Pasukan Petugas Khas Reformasi Sektor Awam (STAR) yang diketuai oleh Ketua Setiausaha Negara bersetuju KKM melaksanakan Projek Rintis Kluster Hospital Tengku Ampuan Rahimah (HTAR) dengan Klinik Kesihatan Bandar Botanik, Klang mulai 25 Mac 2023.""Ia bertujuan mengurangkan kesesakan dan tempoh menunggu pesakit di Jabatan Kecemasan dan Trauma hospital berkenaan."Beliau berkata demikian ketika berucap pada Majlis Perhimpunan Bulanan KKM 2023 di Putrajaya.Klinik Kesihatan Bandar Botanik akan beroperasi tujuh hari seminggu, dari Isnin hingga Jumaat bermula pukul 8.00 pagi hingga pukul 9.30 malam manakala pada Sabu dan Ahad bermula 8.00 pagi hingga 10 malam, termasuk pada hari Kelepasan Am.Dr Zaliha Mustafa turut berharap inisiatif yangn dilakukan KKM dapat memberi manfaat dan membantu penduduk sekitar daerah Klang.


Festival Usahawan Gempak 2023 tampil artis ternama tanah air

(FOTO FB Pembangunan Ushawan Negeri Selangor)

SHAH ALAM, 27 Mac - Seramai 150 usahawan tempatan serta artis ternama tanah air bakal mengambil bahagian dalam Festival Usahawan Gempak 2023 yang akan berlangsung di Stadium Malawati, di sini pada 7 hingga 9 April.Perbadanan Teknologi Maklumat & Ekonomi Digital Selangor (Sidec) menerusi satu kenyataan berkata selain itu jenama terkenal seperti SimplySiti, Farm Fresh, Siti Khadijah, Kekaboo, Hush Puppies, Wonderlab (CUCKOO), CK Rahim, Obermain, Samu Giken, Inai Scarves, dan Absolut Chocolat akan turut membuat jualan di festival tersebut. Katanya para pengunjung turut berpeluang menemui personaliti popular seperti penyanyi nombor satu negara Datuk Seri Siti Nurhaliza Tarudin, Ketua Pegawai Operasi Farm Fresh Bhd Azmi Zainal atau juga dikenali sebagai Bos Susu, Lah Ahmad serta ramai lagi selain disajikan dengan persembahan para artis terkenal tanah air. “Orang awam juga berpeluang untuk memenangi cabutan bertuah yang menarik seperti motosikal, televisyen dan iPad serta baucar Rahmah berjumlah RM40,000 yang akan diagihkan kepada pengunjung yang hadir,” menurut kenyataan itu. Menurut Sidec festival tiga hari yang bermula 10 pagi hingga lewat malam itu menempatkan 200 ruang pameran dan dijangka seramai 25,000 pengunjung akan membanjiri festival tersebut.Sidec berkata pengunjung juga diberi peluang untuk menyaksikan festival secara 'live-stream' di studio strim langsung yang akan dikendalikan oleh Lazada selama tiga hari berturut-turut di dalam kawasan festival.Menurut kenyataan itu lagi, Menteri Besar Selangor Datuk Seri Amirudin Shari akan menyampaikan Anugerah Usahawan Gempak kepada 10 usahawan tempatan berimpak tinggi pada 8 April.

(Siti Nurhaliza bakal meriahkan Festival Usahawan Gempak/FOTO BERNAMA)

"Festival ini merupakan satu daripada tiga kempen di bawah Smart Raya Selangor 2023 iaitu Festival Usahawan Gempak, Bazar Ramadan Cashless dan Anugerah Malaysia Top E-Commerce Merchant (ECM) Awards Edisi Kelapan."Inisiatif ini bagi mencipta budaya digitalisasi dengan mengaplikasikan penggunaan teknologi digital dalam perniagaan menerusi penggunaan e-dompet secara meluas, perniagaan dari luar talian ke dalam talian serta platform e-dagang," katanya.Program itu ditaja oleh Menteri Besar Selangor Incorporated (MBI) dan disokong oleh AFFIN Bank sebagai rakan bank rasmi, Wavpay (rakan E-Dompet), Yes 5G (rakan Telco 5G rasmi) dan SUBPLACE serta Lazada (rakan E-Dagang) dan ia turut mendapat sokongan daripada agensi kerajaan negeri.Orang ramai boleh mendapatkan info terkini mengenai Festival Usahawan Gempak di semua media sosial Sidec (@sidecmy). - BERNAMA


Kerajaan dan MRC laksana promosi tingkat eksport getah nilai tinggi

KUALA LUMPUR, 27 Mac- Kementerian Perladangan dan Komoditi melalui agensi Majlis Getah Malaysia, MRC sedang merangka dan melaksanakan aktiviti promosi untuk meningkatkan eksport produk getah bernilai tinggi.Ia juga sebagai langkah meningkatkan nilai eksport produk getah negara."Produk-produk tersebut dipromosikan melalui aktivitiaktiviti promosi di luar negara seperti pameran perdaganganantarabangsa, misi perdagangan dan padanan perniagaan, seminar pendidikan serta pengiklanan. "Aktiviti promosi ini bukan sahaja merangkumi pasaran utama seperti Amerika Syarikat dan Eropah, malah turut meliputi negara-negara berpopulasi tinggi dan berpotensi besar seperti China, India, Indonesia, Vietnam, Mexico, Brazil, Russia, Afrika Selatan, Colombia, Poland, Filipina, Pakistan dan Turki,"kata Timbalan Menteri Perladangan dan Komoditi, Datuk Siti Aminah Aching.Tambahnya lagi, kerajaan turut mempertingkatkan promosi produk getah menerusi dasar-dasar dan polisi kerajaan.Sebagai contoh, kerajaan melalui Kementerian Kewangan telah memperkenalkan Dasar Bahan, Barangan dan Perkhidmatan Tempatan Dalam Perolehan Kerajaan berkuat kuasa 29 November 2022.Pengenalan dasar tersebut bukan sahaja bertujuan untuk menggalakkan pertumbuhan industri tempatan melalui penggunaan bahan tempatan, malah dapat membantu sedikit sebanyak peningkatan harga bahan mentah termasuk getah asli.Datuk Siti menjawab pertanyaan ahli parlimen Ledang, Syed Ibrahim Syed Noh.

(Timbalan Menteri Perladangan dan Komoditi, Datuk Siti Aminah Aching)


Jaga kebersihan tapak pasar Ramadan - Noor Helmy

MELAKA, 27 Mac - Peniaga pasar Ramadan diminta untuk menjaga kebersihan tapak berniaga mereka.Ahli Dewan Undangan Negeri (ADUN) Duyong, Mohd Noor Helmy Abdul Halem berkata kebersihan perlu dititikberatkan terutamanya dalam aspek penghasilan makanan dan minuman.Di DUN Duyong terdapat dua pasar Ramadan iaitu Pasar Ramadan Taman Seri Duyong dan Pasar Ramadan Semabok Perdana yang telah beroperasi sejak lebih 10 tahun.Menurut beliau, pihaknya  sentiasa  memantau keadaan semasa di kedua-dua tapak pasar Ramadan itu sekiranya terdapat aduan daripada pengunjung."Jadi dua ini kita kira antara yang besar di Melaka sebab kita kira kapasiti perniagaan lebih 100 peniaga bagi setiap tapak, daripada pihak Jawatankuasa Pembangunan dan Penyelarasan Dewan Undangan Negeri (JAPERUN) kita memberi tumpuan dari segi kualiti makanan dan kebersihan dan aduan-aduan masyarakat pun kita ambil kira dari masa ke masa."Jadi setakat masuk hari ke lima ini kita tengok tiada apa-apa lagi aduan lah setakat peringkat awal itu, kita ada terima tentang pengurusan dan ditambah baik setiap hari dan peniaga-peniaga juga kita ingatkan betapa pentingnya menjaga kualiti makanan dan kebersihan itu," kata Noor Helmy, di sini.

(Noor Helmy bercakap kepada pemberita selepasmelepaskan konvoi Jelajah Ramadan Melaka fm 2023, di Jalan Taming Sari)

Mengulas mengenai program JR Melakafm 2023 ini, beliau berharap lebih banyak agensi dan jabatan dapat melakukan aktiviti serupa bagi menyantuni golongan yang memerlukan.


Warga emas cedera dipijak dan dipukul anak

KOTA BHARU, 27 Mac - Seorang bekas tentera berusia 32 tahun tergamak memijak muka dan memukul ibunya kerana tidak mendapat wang RM20 untuk membeli dadah dalam kejadian di sebuah rumah dekat Kampung Gual Jedok, Tanah Merah, kelmarin.Ketua Polis Daerah Tanah Merah Superintendan Mohd Haki Hasbullah berkata, akibat daripada kejadian itu mangsa berusia 65 tahun mengalami kecederaan di dahi, mata, bengkak di bahagian kepala dan badan sebelum mendapatkan rawatan sebagai pesakit luar di Hospital Tanah Merah."Pada 25 Mac, lebih kurang 5.08 petang, pihak kami telah terima satu laporan berkait kes mendatangkan kecederaan terhadap ibu kandung di Tanah Merah."Berdasarkan keterangan pengadu (abang suspek), telah menerima video daripada abang iparnya pada 2.30 petang mengenai adik kandungnya memukul ibu pengadu," katanya dalam kenyataan hari ini.Beliau berkata suspek berjaya ditangkap dan hasil soal siasat awal mendapati suspek mengaku memukul ibunya kerana tidak memberikan wang yang diminta.

"Suspek yang juga pemegang kad orang kurang upaya (OKU) mental ditahan reman selama empat hari bermula semalam untuk siasatan lanjut mengikut Seksyen 323 Kanun Keseksaan dan Seksyen 18A Akta Keganasan Rumah Tangga (AKRT)."Hasil ujian saringan air kencing mendapati suspek positif dadah jenis Methamphetamine serta mempunyai dua rekod kesalahan lampau berkaitan dadah," katanya. - BERNAMA


Guru di Kelantan penerima pertama Skim Emas

KOTA BHARU, 27 Mac - Balu kepada arwah seorang guru besar Sekolah Kebangsaan (SK) Jerek , Gua Musang, Kelantan, Rosmaini Latif adalah penerima pertama manfaat Skim Emas yang dilaksanakan Yayasan Guru Malaysia Berhad (YGMB).Rosmaini berkata arwah suaminya, Zainudin Ismail, yang hanya mencarum RM35 sebulan bermula tahun lalu layak menerima wang sebanyak RM52,000.Dia tidak menyangka dengan penyertaan ahli yang baru tahun lepas menjadikannya layak menerima manfaat dengan jumlah yang banyak."Saya rasa sangat terharu apabila mendapat sumbangan khairat kematian yang diberikan oleh Yayasan Guru Malaysia Berhad, cuma harapan saya agar ramai lagi guru-guru yang akan menyertai yayasan guru di Malaysia ini," kata Rosmaini, di sini.

(Rosmaini ditemui pemberita selepas Majlis Iftar Bersama Yayasan Guru Malaysia Berhaddi sebuah hotel di Kota Bharu, semalam)

Pada majlis itu, Pegawai Eksekutif, Datuk Wan Munadi Wan Mamat menyerahkan replika cek berjumlah lebih RM52 ,000 kepada Rosmaini yang juga guru di Sekolah Kebangsaan (SK) Kangkong, Pasir Mas.Hadir sama, Pengarah Pendidikan Kelantan Mohd Zamri Abdul Aziz dan Pengerusi YGMB, Aminudin Adam."Hampir RM200,000 telah diserahkan kepada ahli di Kelantan melibatkan beberapa manfaat termasuk khairat kematian, bencana, penyakit kritikal," Menurut Wan Munadi.


Penduduk Teluk Bahang teruskan tradisi 'Gerak Sahur'

(Sekumpulan anak muda menaiki motosikal dan menyelusuri semua jalan kampung, memukul gendang dan melaungkan 'sahur')

TELUK BAHANG, 27 Mac- Sejak lima tahun lalu, tradisi kejut sahur di Teluk Bahang masih lagi diteruskan.Gendang bertalu-talu hampir sejam merupakan aktiviti tradisi anak muda sepanjang bulan Ramadhan untuk mengejutkan penduduk di Teluk Bahang untuk bangun bersahur.Pagi yang hening di kawasan sekitar bertukar riuh apabila hampir 80 anak muda menaiki motosikal dan menyelusuri semua jalan kampung.Tradisi tersebut masih kekal di Teluk Bahang walaupun aktiviti amal ini terhenti seketika ketika tempoh Perintah Kawalan Pergerakan(PKP).Bagi peserta, peluang menyertai skuad kejut sahur disifatkan amat berharga dan pada masa sama dapat sama-sama memeriahkan sambutan Ramadan"Semua amat gembira la dapat berkumpul ramai ramai satu hati untuk gerak orang kampung teluk bahang ni untuk bangun sahur,"kata Mohd Fain Farin Jalani.Sementara itu, penduduk kampung turut menyambut baik program sedemikian diadakan di kawasan tersebut dan berharap tradisi itu dapat dikekalkan."Kalau dapat dikekalkan, memang semangat sahur di bulan puasa tu juga kekal,"kata Haslina Yaakob. Paluan alat muzik tradisional yang dimainkan kumpulan Team Gerak Sahur itu dapat didengari seawal pukul 4.00 pagi tatkala mereka berarak ke setiap lorong di perkampungan itu."Kami mula buat gerak sahur ni bermula daripada 2018 sehingga lima tahun, ini kali kelima kita buat bulan pusing kampung dan kita hendak kejut orang bangun sahur."Banyak lorong yang kita boleh masuk dalam kampung, lorong kecil guna motor dan kadang-kadang kita jalan kaki masuk lorong-lorong kecil,"kata Ketua Pasukan Gerak Sahur, Mohd Ali Abdul Jabbar.Pada zaman dulu, permainan gendang raya bukan hanya untuk bersahur, tetapi juga membabitkan hebahan kematian penduduk dan penanda masuknya hari Jumaat.

(Ketua Pasukan Gerak Sahur, Mohd Ali Abdul Jabbar)


Jumlah mangsa banjir di Kanowit berkurang

SIBU, 27 Mac- Seramai 77 orang daripada 31 keluarga dari rumah panjang di Kanowit, di sini yang terjejas banjir masih ditempatkan di pusat pemindahan sementara (PPS) Dewan Serbaguna JKKK Ngungun, pagi ini.Jumlah itu telah menurun daripada 91 orang semasa pusat itu dibuka pada 1.30 tengah hari, semalam.Menurut Sekretariat Jawatankuasa Pengurusan Bencana Negeri Sarawak, mereka yang terjejas terdiri daripada penduduk Rumah Nyalong Indet dan Rumah Suzusie Lily Jenau di Nanga Baloh serta Rumah Langong di Nanga Bat yang ketiga-tiganya terletak di tepian Sungai Ngemah.

Banjir tersebut dikatakan berlaku semalam apabila hujan turun tanpa henti sejak awal Sabtu lepas di kawasan Ulu Ngemah.


Ustaz Don ikon YIDE untuk tahun ketiga

KUALA SELANGOR, 27 Mac- Pendakwah selebriti, Don Daniyal Don Biyajid atau lebih dikenali sebagai Ustaz Don, dilantik sebagai ikon Mahabbah Yayasan Islam Darul Ehsan, (YIDE) untuk tahun ke-3.

Raja Muda Selangor, Tengku Amir Shah berkenaan menyaksikan majlis menandatangani Memorandum Persefahaman antara YIDE dengan Ustaz Don selaku  Ketua Pegawai Eksekutif Agami Group Sdn. Bhd. Di majlis ini, Tengku Amir Shah turut berkenaan menyampaikan sumbangan kepada 864 anak yatim daerah Kuala Selangor dengan nilai keseluruhan agihan berjumlah RM126,600, sebagai persiapan Aidilfitri. Tengku Amir Shah juga meluangkan masa mendengar tazkirah Ramadan disampaikan Ustaz Don.

(Ustaz Don ikon YIDE untuk tahun ketiga)


Pelancongan mesra Muslim: Kemboja rujuk kejayaan Malaysia

PHNOM PENH, 27 Mac- Kemboja menjadikan Malaysia sebagai rujukan bagi perkara berkaitan pelancongan mesra Muslim.Ia didorong kecemerlangan prestasi negara dalam penawaran sektor itu."Bila kita cakap pelancongan Muslim kita rujuk negara ASEAN kita tengok Malaysia boleh kita ambil contoh yang banyak."Kita tengok Malaysia ini banyak model, polisi, badan promosi dan kerajaan itulah yang kita tengok boleh dijadikan contoh," kata operator pelancongan Kemboja, Yunus Mohammad.Beliau optimis lawatan Perdana Menteri Datuk Seri Anwar Ibrahim ke Kemboja bakal membuka lembaran baharu dalam sektor berkenaan demi kemakmuran bersama.

(Kemboja menjadikan Malaysia sebagai rujukan bagi perkara berkaitan pelancongan mesra Muslim)


LANGKAWI, 27 Mac- Seramai 9 orang anak yatim dari Rumah Anak Yatim Anjung Kasih KEDA Langkawi diraikan dalam Majlis Berbuka Puasa di sebuah hotel.Program tanggungjawab sosial korporat (CSR) itu antara yang terawal dilaksanakan di Langkawi bersempena Ramadan kali ini.Pendekatan itu diambil pihak pengurusan selepas dua tahun industri perhotelan berhadapan situasi COVID-19."Ya kita adalah juga bagi daripada pihak pengurusan hotel. Kita ada juga bagi sumbangan sikit kepada anak-anak yatim dan insya-Allah kita akan beri dan cubalah untuk membantu seterusnya dalam bulan Ramadan ini untuk beribadah," kata Pengurus Jualan Greenish Hotel, Emran Salleh.Kesemua anak yatim yang dirai juga menerima sumbangan wang tunai bagi menambah keceriaan mereka sepanjang bulan Ramadan.Turut diraikan ialah kakitangan dari jabatan-jabatan kerajaan dan pelbagai agensi di Langkawi.

(Penghuni Rumah Anak Yatim Anjung Kasih diraikan)


Masjid Kampung Baru kini Masjid Tunku Azizah Iskandar

BENTONG, 26 Mac- Masjid Kampung Baru dekat Bentong, yang siap dan mula digunakan awal tahun 2020 kini dikenali dengan nama Masjid Tunku Azizah Iskandar.Pertukaran nama masjid itu diperkenankan oleh Raja Permaisuri Agong, Tunku Azizah Aminah Maimunah Iskandariah dalam satu majlis di perkarangan masjid itu, petang tadi. Turut hadir Pemangku Raja Pahang, Tengku Hassanal Ibrahim Alam Shah dan Menteri Besar, Datuk Seri Wan Rosdy Wan Ismail. Tunku Azizah dalam titahnya merakamkan penghargaan kepada semua pihak yang sudi menamakan masjid itu bersempena nama baginda. Baginda turut berharap masjid itu dapat diimarahkan sebaik mungkin oleh penduduk di kawasan berkenaan. Tunku Azizah turut berkenan menunaikan solat tarawih di masjid itu selepas majlis berbuka puasa bersama penduduk kampung. Terdahulu di majlis sama, Exco Kerajaan Tempatan, Perumahan, Alam Sekitar dan Teknologi Hijau Pahang, Datuk Seri Johari Harun dalam ucapannya memaklumkan bahawa sebanyak 15 masjid dibina di Pahang sejak lima tahun lalu melibatkan peruntukan RM58.4 juta.Masjid itu sudah mula digunakan pada awal tahun 2020 dan boleh memuatkan 1,100 jemaah pada satu-satu masa.

(Turut hadir Pemangku Raja Pahang, Tengku Hassanal Ibrahim Alam Shah dan Menteri Besar, Datuk Seri Wan Rosdy Wan Ismail)


Koperasi disaran ceburi aktiviti perniagaan francais

KOTA MARUDU, 26 Mac- Menteri Pembangunan Usahawan dan Koperasi Datuk Ewon Benedick menyarankan agar setiap koperasi di seluruh negara khususnya di Sabah menceburi aktiviti perniagaan francais.Beliau berkata bagi menyokong saranan itu, kementeriannya melalui Perbadanan Nasional Bhd (Pernas) menyediakan peruntukan sebanyak RM50 juta pada tahun ini dalam pelbagai skim bagi membantu usahawan koperasi francais yang terlibat.“Koperasi berminat boleh berhubung dengan kementerian atau Pernas untuk mengetahui kemudahan pembiayaan yang telah disediakan,” katanya kepada pemberita selepas merasmikan pusat produk Industri Kecil dan Sederhana (IKS) Mart Koperasi Usahaniaga Kota Marudu Berhad di Medan Marudu di sini hari ini.Ewon berkata berdasarkan data hingga Disember tahun lepas, bilangan koperasi yang berdaftar di seluruh negara adalah sebanyak 15,315 koperasi dengan jumlah keanggotaan lebih tujuh juta orang.Beliau berkata sejumlah RM16.99 bilion modal syer dan yuran keanggotaan direkodkan koperasi itu, dengan jumlah aset terkumpul sebanyak RM159.9 bilion.Katanya, di Sabah jumlah koperasi berdaftar adalah sebanyak 1,706 buah dengan kekuatan anggota seramai 343,230 orang, manakala syer dan yuran terkumpul adalah sebanyak RM220 juta, aset terkumpul bernilai RM826.44 juta dan pencapaian jumlah perolehan sebanyak RM437.15 juta.Sementara itu, Ewon berkata seramai 62 usahawan telah menyertai program Business in Transformation (BIT) yang mengusahakan pelbagai produk dan lebih 400 usahawan telah mendaftar di bawah produk masing-masing.

“Program BIT adalah satu program transformasi perniagaan untuk para usahawan kecil menjadi lebih kompetitif dan sistematik dalam menjalankan perniagaan agar dapat menjana lebih keuntungan dan mengembangkan perniagaan dengan lebih efektif,” katanya.Dalam pada itu, beliau berkata kerajaan Persekutuan dan negeri terus memperkukuh kerjasama bagi melaksanakan pelbagai program pembangunan keusahawanan selaras dengan agenda utama Kerajaan Perpaduan pimpinan Perdana Menteri Datuk Seri Anwar Ibrahim membangunkan Malaysia MADANI.“Program keusahawanan yang dilaksanakan agensi-agensi kerajaan Persekutuan di Sabah pada hari ini dengan kerjasama agensi kerajaan negeri membuktikan komitmen besar kerajaan membantu usahawan termasuk di kawasan luar bandar,” katanya. -BERNAMA


FAMA buka tiga bazar di Sabah tawar harga berpatutan

KOTA KINABALU, 26 Mac- Kementerian Pertanian dan Keterjaminan Makanan (KPKM) melalui Lembaga Pemasaran Pertanian Persekutuan (FAMA), membuka tiga lokasi Bazar Ramadan di Sabah, bagi memberi peluang kepada orang ramai membeli pelbagai juadah berbuka puasa pada harga berpatutan.Timbalan Menterinya Chan Foong Hin berkata tiga lokasi berkenaan ialah di Asia City, Taman Putera Jaya Telipok dan Pusat Islam Universiti Malaysia Sabah, dengan melibatkan seramai 131 penjual.“Saya melihat sambutan terhadap Bazar Ramadan pada kali ini cukup baik, dengan kehadiran ramai pengunjung tidak kira yang beragama Islam atau tidak…ini menunjukkan sektor ekonomi kita semakin rancak berbanding pada tahun-tahun lepas, selepas negara dilanda COVID-19.“Saya berharap orang ramai di sekitar kawasan berkenaan, dapat meluangkan masa berkunjung ke Bazar Ramadan FAMA kerana harga yang berpatutan untuk semua juadah yang dijual, selain itu kebersihan juga sangat baik, dan pihak berkuasa sering membuat pemantauan,” katanya kepada pemberita di sini hari ini.Terdahulu beliau meninjau Bazar Ramadan FAMA Asia City di sini yang telah memasuki tahun ke-21 penganjurannya sejak 2001.

“Pada tahun ini FAMA menyasarkan RM800,000 jualan di Bazar Asia City dan saya jangkakan sasaran berkenaan dapat dicapai, berikutan sambutan yg sangat mengalakkan dengan penyertaan 95 usahawan,” tambahnya.Pada masa yang sama, Chan berkata rentetan pelancaran Jualan Ramadan Madani Peringkat Kebangsaan di Pasar Tani Putrajaya pada 17 Mac lepas, FAMA Sabah turut membuka tiga lokasi Jualan Ramadan Madani di Pasar Tani Asia City, Pasar Tani Keningau dan Pasar Tani Putrajaya, Telipok.“Jualan Ramadan Madani telah diadakan di 103 lokasi di seluruh negara melibatkan 5,124 orang usahawan,” katanya. -BERNAMA


Jangan panik, bekalan ayam mencukupi sehingga Aidilfitri

(Salahuddin memberikan sumbangan kurma kepada pengunjung di Bazar Ramadan Perling Mall,Johor Bahru pada Ahad)

JOHOR BAHRU, 26 Mac- Bekalan ayam mentah di seluruh negara dijamin mencukupi sehingga menjelang sambutan Hari Raya Aidilfitri akhir bulan depan.

Susulan itu, Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub, meminta pengguna agar tidak panik kerana pihaknya bersama Kementerian Pertanian dan Keterjaminan Makanan sentiasa memantau bekalan itu.

Pada masa sama, beliau turut meminta pengguna agar membuat aduan di mana-mana saluran KPDN jika terdapat kenaikan harga atau kekurangan bekalan ayam.Setakat ini, beberapa laporan berkaitan kenaikan harga serta ketiadaan bekalan ayam diterima dan pegawai sudah diminta mengenal pasti masalah dihadapi peniaga yang berbuat demikian."Nasihat saya kepada peniaga-peniaga selagi kerajaan masih meletakkan harga kawalan atau harga siling bagi ayam iaitu RM9.40 (sekilogram), saya harap itu dipatuhi. Sekiranya mereka berhadapan dengan bekalan ataupun memerlukan bantuan daripada KPDN, kita sedia membantu."Pegawai penguat kuasa juga memperketatkan lawatan dan pemantauan sehingga Hari Raya Aidilfitri ini.

"Setiap hari saya beri arahan supaya perkara ini (bekalan ayam) dipantau dengan serius demi kebajikan rakyat," katanya kepada pemberita selepas mengedarkan kurma pada pengunjung dan peniaga Bazar Ramadan Taman Perling, di sini, hari ini.Tambahnya, KPDN akan mengumumkan harga maksimum barang-barang keperluan asas termasuk ayam pada dua minggu sebelum Hari Raya Aidilfitri.


Noraini dilantik Pengerusi RISDA yang baharu

BUTTERWORTH, 26 Mac- Ahli Parlimen Parit Sulong, Datuk Dr Noraini Ahmad diumumkan sebagai Pengerusi Pihak Berkuasa Kemajuan Pekebun Kecil Perusahaan Getah (RISDA) yang baharu.Timbalan Perdana Menteri, Datuk Seri Dr Ahmad Zahid Hamidi mengesahkan pelantikan Noraini untuk menerajui badan berkanun itu."Ya, saya mengesahkan Noraini Ahmad dilantik sebagai Pengerusi RISDA," katanya.Beliau berkata demikian ketika diminta mengulas dakwaan lantikan terbabit yang tular di media sosial sejak semalam.Terdahulu Ahmad Zahid yang juga Menteri Kemajuan Desa dan Wilayah (KKDW) mengadakan lawatan kerja di Ibu Pejabat Lembaga Kemajuan Wilayah Pulau Pinang (PERDA) di sini.Sempena lawatan itu, beliau yang juga Menteri Kemajuan Desa dan Wilayah turut menyerahkan kunci kepada 10 penyewa yang mewakili 52 peserta projek Skim Perumahan Rakyat (SPR) Perda untuk daerah Barat Daya.Dalam perkembangan lain, beliau memberitahu, penubuhan Perda Food Valley ketika ini bertujuan membantu menangani isu keterjaminan makanan negara selain meningkatkan pengeluaran pertanian melalui penyewaan tanah yang masih belum dibangunkan.

(Datuk Seri Noraini Ahmad, 56, yang merupakan Ketua Wanita UMNO sebelum ini pernah memegang jawatan Menteri Pengajian Tinggi/BERNAMA)

Katanya, ketika ini, pengeluaran hasil daripada Perda Food Valley ini mencecah 568 tan iaitu bersamaan RM1.963 juta sebulan.“Sementara itu, satu lagi inisiatif iaitu Perda Food Park (PFP) pula memfokuskan usaha pengeluaran makanan halal.“Ia dilakukan melalui program pembangunan ekonomi iaitu dengan menyediakan sebuah kompleks kilang IKS (industri kecil sederhana) di Kubang Menerong, Tasek Gelugor,” tambahnya.


Konvensyen Kerajaan Perpaduan bakal erat persefahaman parti politik

(Dr Ahmad Zahid hadir pada Majlis Santunan Ramadan di Masjid Jamek Al-Islah hari ini)

TASEK GELUGOR, 26 Mac- Satu konvensyen akan diadakan bagi mengeratkan talian persefahaman antara semua parti politik Kerajaan Perpaduan.Timbalan Perdana Menteri, Datuk Seri Dr Ahmad Zahid Hamidi berkata, Konvensyen Kerajaan Perpaduan akan diadakan di Pusat Dagangan Dunia Kuala Lumpur (WTCKL) di ibu negara pada 14 Mei depan."Kita akan berkumpul bersama-sama dengan seluruh parti gabungan iaitu 20 parti di WTCKL. Ini merupakan konvensyen pertama selepas pembentukan Kerajaan Perpaduan."Walaupun Sekretariat Kerajaan Perpaduan telah mengadakan mesyuarat sebanyak dua kali, tetapi konvensyen ini akan melibatkan kepimpinan pelbagai parti dari peringkat cawangan, Dewan Undangan Negeri, bahagian, Negeri dan Nasional."Ini adalah bagi mewujudkan keserasian di semua peringkat. Kami perlu wujudkan persefahaman baik antara pemimpin dan ia akan diikuti ke peringkat akar umbi,” katanya kepada media di Majlis Sentuhan Ramadan di Masjid Jamek Al-Islah Pokok Tampang di sini hari ini.Beliau berkata, menerusi konvensyen itu, kesemua parti komponen Kerajaan Perpaduan akan memahami satu sama lain dengan lebih erat.


Pertama kali dianjurkan, karnival PJH tarik lebih 5,000 pengunjung

SEPANG, 26 Mac - Karnival Pengelola Jemaah Haji (PJH) yang pertama kali diadakan mendapat sambutan lebih 5,000 pengunjung sepanjang dua hari penganjurannya.Pengarah Eksekutif Haji, Datuk Seri Syed Saleh Syed Abdul Rahman berkata karnival tersebut telah menghimpunkan 23 syarikat pelancongan yang telah menerima lesen sebagai PJH daripada Lembaga Tabung Haji (TH).Beliau berkata, PJH merupakan platform masyarakat mendapatkan maklumat dan mencari pakej haji pada harga berpatutan. Katanya, setiap PJH terpilih akan dipantau bagi memastikan jemaah menerima perkhidmatan terbaik sepanjang menunaikan ibadah haji.

"Apabila mereka melaksanakan pakej dan perkhidmatan haji ini sama ada daripada Malaysia sehinggalah di tanah suci..di Mekah, Madinah, Jeddah, semasa masyair, muzdalifah di Mina...kita sentisa membuat pemantauan dan memberi pemarkahan dalam semua aspek seperti penginapan, urusan, bimbingan, sajian makanan dan keseluruhannya. "Pemarkahan ini menjadi asas untuk kita buat pemilihan pula pada tahun hadapan," katanya ketika ditemui pemberita selepas Karnival Pengelola Jemaah Haji, di sini.Datuk Seri Syed Saleh turut mengingatkan bakal haji untuk sentiasa berwaspada dan menggunakan perkhidmatan syarikat pelancongan yang berlesen.


PKNS peruntuk RM10,000 bakul makanan untuk asnaf

SHAH ALAM, 26 Mac- Perbadanan Kemajuan Negeri Selangor (PKNS) menerusi program serahan Bekal Ramadan Kasih PKNS menyumbangkan 50 bakul makanan kepada asnaf-asnaf yang berdaftar di bawah Persatuan Ibu Tunggal dan Anak Yatim (Bonda) di Ibu Pejabat PKNS, di sini hari ini.Upacara serahan bakul makanan tersebut disempurnakan oleh Ketua Pegawai Korporat PKNS Idris Ishak kepada penerima yang terdiri daripada ibu tunggal, anak yatim, fakir miskin, orang-orang tua dan golongan tidak berkemampuan sekitar Selangor dan Kuala Lumpur.Idris berkata program aktiviti tanggungjawab sosial korporat (CSR) PKNS dengan peruntukan berjumlah RM10,000 dilaksanakan bagi memberi peluang kepada PKNS untuk berkongsi rezeki dengan golongan yang kurang berkemampuan selain menjadi satu daripada usaha pihaknya menyumbang kepada masyarakat terutama pada bulan Ramadan."Ia juga menjadi platform terbaik untuk PKNS mendekati komuniti terutamanya di sekitar Selangor mahupun Kuala Lumpur."Dengan sumbangan bekal makanan hari ini diharap ia dapat meringankan beban mereka sepanjang Ramadan ini dan memberi sedikit keceriaan kepada mereka," katanya kepada pemberita di Ibu Pejabat PKNS hari ini.Penerima pada hari ini mendapat sumbangan bakul makanan bernilai RM150 yang mengandungi pelbagai makanan keperluan harian antaranya beras, gula, minyak masak, rempah masakan dan biskut.Dalam pada itu, Idris memaklumkan serahan Bekal Ramadan Kasih PKNS tersebut adalah satu daripada enam siri aktiviti CSR di bawah program Ramadan Kasih PKNS yang dirangka sempena bulan Ramadan tahun ini.

(Perbadanan Kemajuan Negeri Selangor (PKNS) menerusi program serahan Bekal Ramadan Kasih PKNS menyumbangkan 50 bakul makanan kepada asnaf-asnaf yang berdaftar di bawah Persatuan Ibu Tunggal dan Anak Yatim (Bonda) di Ibu Pejabat PKNS/BERNAMA)

Beliau berkata tiga lagi siri aktiviti yang bakal diadakan ialah agihan bubur lambuk pada 30 Mac diikuti pembelian baju raya anak-anak Pertubuhan Kebajikan Ehsan Ash-Shakur (PEKEAS), Rawang melibatkan 40 anak yatim di Kompleks PKNS Shah Alam pada 2 April dan majlis berbuka puasa bersama PKNS pada 7 April untuk meraikan anak-anak yatim tersebut."Di bawah inisiatif Ramadan Kasih PKNS ini juga kami sebelum ini melaksanakan dua siri program iaitu Gotong-royong Ramadan Kasih PKNS di PEKEAS, Rawang serta Raga Ramadan Kasih PKNS iaitu program sumbangan kepada gelandangan di Jalan Tuanku Abdul Rahman," katanya. -BERNAMA


KPM semak status pendidikan tiga beradik kes dera

NIBONG TEBAL, 26 Mac - Kementerian Pendidikan (KPM) sedang menyemak status pendidikan tiga beradik yang dipercayai menjadi mangsa dera ibu mereka dalam kejadian di Kampung Tambun Tulang, Simpang Empat, di sini.Menteri Pendidikan, Fadhlina Sidek berkata tiga beradik berusia 13 hingga 16 tahun itu ditemui orang awam dalam keadaan kaki masih berantai di tepi titi jalan kampung tersebut.

"Saya tidak dapat lagi laporan, tapi sudah dapat berita dan kita sedang semak keadaan mereka ini dibawah kementerian lain dahulu, untuk selamatkan mereka dahulu, kita akan semak samaada mereka bersekolah atau tidak. Kalau kita lihat keadaan nampak tidak begitu baik," katanya ketika ditemui pemberita, di sini.

Hasil semakan polis seterusnya mendapati dua daripada mangsa memiliki kad Orang Kurang Upaya (OKU) masalah pendengaran dan pembelajaran.Kesemua mangsa yang menerima rawatan di Hospital Tuanku Fauziah kini dilaporkan berada dalam keadaan stabil.


Situasi banjir di LMS pulih sepenuhnya

TAIPING, 26 Mac- Situasi banjir di daerah Larut Matang Selama (LMS), di Perak telah pulih sepenuhnya apabila semua pusat pemindahan sementera (PPS) di daerah itu ditutup secara rasmi pada pukul 5.00 petang tadi.Sekretariat Pengurusan Bencana Daerah LMS, PPS Dewan Orang Ramai (DOR) Kampung Simpang Halt dan PPS Kampung Sungai Baru, Trong antara PPS yang terakhir ditutup.Banjir di daerah tersebut berlaku berikutan hujan berterusan pada Sabtu.


Malaysia pertimbang buka semula kedutaan luar yang ditutup

(Menteri Luar Datuk Seri Dr Zambry Abdul Kadir)

PUTRAJAYA, 26 Mac- Malaysia dalam perancangan untuk membuka semula pejabat kedutaan di beberapa negara luar yang sebelum ini terpaksa ditutup atas sebab-sebab tertentu.Menteri Luar Datuk Seri Dr Zambry Abdul Kadir berkata sudah ditubuhkan bagi membuat tinjauan dari segi keperluan sebenar di negara-negara terlibat.Katanya, antara negara-negara tersebut termasuklah Iraq, Syria dan Libya yang menjemput Malaysia membuka semula pejabat kedutaan di negara mereka atas dasar hubungan baik mereka dan negara ini."Ada pihak tertentu dari negara berkenaan yang datang berjumpa dengan kita untuk Malaysia kembali membuka kedutaan kita di sana, (namun) ia tertakluk kepada keputusan kerajaan."Satu pasukan diketuai Ketua Setiausaha kementerian Datuk Seri Amran Mohamed Zin sedang membuat tinjauan dari segi keperluan sebenar di negara-negara yang berkenaan.

"Kita mengenal pasti ada beberapa tempat yang barang kali kita sedang membuat tinjauan semula untuk membuka semula mission atau kedutaan yang ditutup selama ini akibat daripada perang yang berlaku di negara yang berkenaan."Kita akan umumkan nanti di mana (pejabat kedutaan yang akan dibuka), kalau ada kedutaan-kedutaan yang ditutup mungkin akan dibuka semula berpandukan kepada kajian yang dijalankan," katanya dalam sidang media di sini.


11 ditahan gaduh, buat bising di Taman Cendana

(Tangkap layar video tular kejadian pergaduhan di Taman Cendana, Johor Bahru)

JOHOR BAHRU, 26 Mac- Seramai 10 lelaki dan seorang wanita ditahan pada 19 Mac lalu kerana terlibat dalam pergaduhan dan membuat bising di Taman Cendana, dekat sini, Johor, minggu lepas.Ketua Polis Daerah Seri Alam, Superintendan Mohd Sohaimi Ishak berkata, satu video tular di media sosial memaparkan pergaduhan tersebut sebelum pihaknya menerima maklumat mengenai kejadian pada pukul 11.05 malam hari sama.Mohd Sohaimi berkata, siasatan pihaknya mendapati pergaduhan disebabkan beberapa suspek yang ditahan membuat bising selepas mengambil minuman keras.Enam daripada suspek mempunyai rekod lampau melibatkan 13 jenayah dan tiga berkaitan dadah, serta seorang daripadanya mempunyai rekod dikehendaki polis melibatkan dadah.Semua suspek yang ditahan berusia 17 hingga 53 tahun dengan siasatan dibuat mengikut Seksyen 148 kanun keseksaan.Jelas Mohd Sohaimi, sembilan suspek sudah dituduh di Mahkamah Majistret Johor Bahru mengikut Seksyen 147 Kanun Keseksaan 22 Mac lalu, seterusnya didenda dua ribu ringgit atau lima bulan penjara.


Pelantikan Asyraf Wajdi berdasarkan pengalaman, kelulusan - TPM

BUTTERWORTH, 26 Mac- Pelantikan Datuk Dr Asyraf Wajdi Dusuki sebagai Pengerusi Majlis Amanah Rakyat (MARA) adalah berdasarkan pengalaman dan kelulusan beliau.Timbalan Perdana Menteri, Datuk Seri Dr Ahmad Zahid Hamidi berkata, pengalaman dan kelulusan Asyraf Wajdi melayakkan beliau dilantik ke jawatan itu.Ahmad Zahid berkata, beliau sendiri sudah menyerahkan watikah pelantikan kepada Asyraf Wajdi yang dilaksanakan di pejabat kementerian pada Jumaat.“Asyraf Wajdi adalah seorang pakar dalam bidang perbankan, itu adalah profesion beliau dan beliau masuk (menyertai) politik dengan pengalaman itu.“Jadi, adalah rugi jika pengalaman dan kelulusan yang dimiliki beliau itu tidak digunakan bersama-sama saya (kerajaan) untuk membangunkan MARA,” katanya kepada pemberita selepas mengadakan lawatan sehari ke Lembaga Kemajuan Wilayah Pulau Pinang (PERDA) di sini.Ahmad Zahid berkata, beliau akan memastikan semua lantikan akan menyumbang kepada pembangunan dan tidak terikat dengan politik semata-mata.

(Dr Ahmad Zahid Hamidi mengadakan lawatan sehari ke Lembaga Kemajuan WilayahPulau Pinang (PERDA) di Butterworth, Pulau Pinang, hari ini)


Tiada lantikan politik dalam GLC tersenarai Bursa Malaysia- Loke

KLANG, 26 Mac- Kerajaan Perpaduan tidak akan melakukan sebarang pelantikan ahli politik bagi jawatan dalam syarikat berkaitan kerajaan (GLC) yang tersenarai di Bursa Malaysia, demikian ditegaskan Setiausaha Agung DAP, Anthony LokeLoke, yang juga Menteri Pengangkutan, berkata malah Perdana Menteri, Datuk Seri Anwar Ibrahim telah memaklumkan kepadanya bahawa beliau tidak berhasrat untuk melantik mana-mana ahli politik dalam syarikat jenis berkenaan.Beliau menjelaskan kebanyakan ahli politik yang dilantik kini bukanlah melibatkan GLC tetapi ia adalah lantikan dalam badan berkanun.“Dari segi pelantikan ahli politik, kita kena asingkan badan berkanun dan GLC. Kalau GLC umpamanya syarikat yang tersenarai dalam Bursa Malaysia seperti Tenaga Nasional Berhad (TNB), Telekom Malaysia Bhd (TM) dan Malaysia Airports Holdings Bhd (MAHB), kita tidak setuju untuk meletakkan ahli politik.“Yang dilantik sekarang bukan syarikat (GLC). Yang dilantik adalah badan berkanun, lembaga dan sebagainya. Ini adalah kawal selia. Bukan terlibat dalam perniagaan dan sebagainya,” katanya.   Beliau berkata demikian pada sidang media selepas merasmikan Konvensyen Tahunan Negeri DAP Selangor 2023 di sini, hari ini ,yang turut dihadiri Pengerusi Pakatan Harapan (PH) Selangor, Datuk Seri Amirudin Shari dan Pengerusi DAP Selangor, Gobind Singh Deo. Loke berkata di kementeriannya juga masih mengekalkan khidmat Pengerusi Prasarana Malaysia Berhad (Prasarana) Tan Sri Jamaludin Ibrahim yang merupakan seorang profesional dan tidak akan melantik ahli politik dalam syarikat berkenaan.

(Setiausaha Agung DAP yang juga Menteri Pengangkutan Anthony Loke (dua, kiri) bersama Menteri Besar Selangor merangkap Naib Presiden PKR, Datuk Seri Amirudin Shari (dua, kanan) dan Timbalan Pengerusi DAP Gobind Singh Deo (kiri) hadir merasmikan Konvensyen Tahunan DAP Selangor 2023 di Pasaraya Centro Klanng/BERNAMA)

“Begitu juga MAHB. Tak ada lantikan politik dalam MAHB. Ini jelas. Kalau pentadbiran dulu and tahu siapa yang jadi Pengerusi Prasarana. Sekarang siapa Pengerusi Prasarana ?.“Jadi tidak ada lantikan politik dalam GLC penting umpamanya Prasarana, MAHB, TM dan sebagainya. Itu saya yakin dasar tersebut  akan terus dikekalkan oleh Perdana Menteri,” katanya.Beliau mengulas pertanyaan pemberita berhubung lantikan politik melibatkan ahli politik PH dan UMNO susulan PH sebelum ini pernah mengkritik berhubung perkara berkenaan.  -BERNAMA